Mogwai eta Mishimaren kontzertua Tabakaleran • ZUZEU\nMogwai eta Mishimaren kontzertua Tabakaleran\nMOGWAI ETA MISHIMAREN KONTZERTUA TABAKALERAKO KANPOALDEAN\nKutxa Kultur Festibalak, Donostia 2016 Europako Kultur Hiriburuak eta Tabakalerak elkarlanean MOGWAI banda eskoziarraren kontzertua antolatu dute. Kontzertua, irailaren 6an izango da, 21:00etan. Lehenik, MISHIMA talde kataluniarrak joko du, eta ondoren izango da talde eskoziarraren txanda.\nKontzertuak amaiera emango dio irailaren 4 eta 5ean egingo den Kutxa Kultur Festibalari. Aurten, Igeldoko parkeaz gain hirian zehar beste hainbat lekutan ere izango du isla festibalak. Era berean, kontzertu honek hasiera emango die Tabakaleraren irekiera aurreko ekitaldiei. Irekiera ekitaldi nagusia, irailaren 11an izango da, arratsaldeko 18:00etan.\nMOGWAI talde eskoziarra leku berezien bila zebilen bere XX. urteurrena ospatzeko egiten ari diren birarako, eta Tabakalerako kanpoaldean ikusteko aukera izango dugu. XXI. mendeko postrock estiloko talderik esanguratsuenetako bat den honek, bere indarra, sentsibilitatea eta bere melodietan hipnotismoa eragiteko gaitasuna erakutsiko ditu. Emanaldian laster merkaturatuko den azken disko hirukoitza aurkeztuko dute. Dudarik gabe, urteko kontzertuetako bat izango da hau, eta bai Estatutik eta baita mugaren beste aldetik ere, jarraitzaile asko gerturatuko direla aurreikusten dugu. MOGWAI nazioarteko eszenan zuzeneko onenetariko duen taldeetako bat baita. Luxu bat, alegia.\nKUTXA KULTUR FESTIBALA desberdina, adeitsua, zeharkako publikoengana irekia, hiritarra, eta hiriari begirako paraje ezin hobean kokatua, 2011az geroztik sendotuz joan da. Aurten, gainera, Yo La Tengo, The Strypes, Vetusta Morla, Mourn, Angel Olsen… bezalako taldeak ekartzea lortu du. Jaialdiak publiko berriak sortzea bilatzen du. Era berean, bertako musikoek jo nahi duten jaialdia izatea du helburu, alde batetik jasotzen duten harrera onagatik eta bestetik eszena independienteko talde handiekin eta hiri honetako soinu banden parte diren nazioarteko taldeen ondoan jotzeagatik. 2015an jaialdia haztea proposatzen da, urrutiagora iritsiz, jaialdia luzatuz eta eszena lekuak gehituz. Helburu honekin, Tabakalera eta Donostia 2016 Europako Kultur Hiriburuarekin batera garrantzia handiko kontzertua antolatu dugu, esfera publiko eta pribatuen artean proiektu handiak saretu ditzakegula frogatuz.\nKontzertu hau Donostia 2016ren Elkarrizketak lan ildoaren testuinguruan kokatzen da, Donostia 2016 Europako Kultur Hiriburua eta kultura egitarau ofiziala harremanetan jartzeko helburuarekin sortua. Egitasmo honen helburua hiriburutzak inguruko eragile kulturalekin elkarlanean garatutako proiektuak eta hiriburutzaren baloreak hedatzen laguntzen dutenak\nErtzantza, indarkeria polizialaren adibide\nAste Nagusian gangorrak xaboitu zirenekoa\nBirusak, distopiak eta mundu berriak\nNork jarriko ditu adituak zalantzan?


Azalean: Sexu Aholkularitza Udal Zerbitzua martxan da berriro ere | Herribizia\nAzalean: Sexu Aholkularitza Udal Zerbitzua martxan da berriro ere\nBerdintasuna | Gazteria 2018-11-26 | 0\nAzalean Sexu Aholkularitza Udal Zerbitzua berriz martxan izango da gaurtik aurrera. Sexu edo sexualitatearen inguruko edozein kuriositate, zalantza nahiz kezka asetzeko zerbitzua 13 urtetik gorako errenteriarrei zuzenduta dago.\nZalantzak argitu nahi dituen pertsonak erosoen gertatzen zaion aukera hauta dezake: telefonoz edo whatsappez 617 420 730 zenbakian, edozein unetan online azalean@errenteria.eus helbidera emaila bidaliz edo gazteria.errenteria.eus/azalean webgunean edo arreta presentziala zitarekin ostegunetan 18:00etatik 20:00etara. Arreta zuzena hautatuz gero, bakarrik edo taldean etor daiteke. Harremanetan jartzeko malgutasun horren helburua da ia 24 orduko zerbitzua eskaintzea, gazteentzako hori oso garrantzitsua dela uste baitute koordinatzaileek, zerbait behar duten momentuan lagundu ahal izateko.\nGainera, aurten herriko ikastetxeekin ere lan egingo dute. Horretarako ordu poltsa bat eskainiko diote eskola bakoitzari eta haiek erabakiko dute noiz, nola eta zein beharretarako erabili.\nSexu heziketa herri osasuntsu baten ardatza delakoan dago Errenteriako Udala. Norberaren burua ezagutzea eta onartzea; erotika osasuntsua lantzea; sexu-identitateaz hausnartzea; harreman ereduak birpentsatzea; rol eta estereotipoekin haustea… Finean, balore positiboetan eta sexu identitate anitzen arteko aukera berdintasunean oinarritzen den sexualitatean Errenteria heztea.\nAzalean Sexu Aholkularitza Udal Zerbitzuan psikologian, sexologian eta berdintasunean profesionalak diren pertsonek laguntza eta aholkularitza eskainiko dute konfidentzialtasuna bermatuz eta inongo kostu ekonomikorik gabe.\nZirku giroa ekarriko du 2019ko Errenteriako inauteriak\nLurdes Sistiaga eta Lezo-Jaizkibel eta Intxixu Trail mendi lasterketek jasoko dute aurten Oarsoarrak Euskararen Saria


Canopy Donosti Aventura – Igueldo Donostia – San Sebastián\nZURE ABENTURA ITSAS GAINEKO BASO BATEAN\nIgeldo Mendiko Tirolina parke berria\nONGI ETORRI CANOPY DONOSTI ABENTURARA!\nDonostiara iritsi da hiriko lehen tirolina parkea. Ibilbide benetan polita zuen zain dago, pinuen eta basoan artean eta Kontxako badia eta Kantauri itsasoko ikuspegi zoragarriekin. Gainera, Igeldoko tontorrean kokatuta izateak, altueraren eta askatasunaren sentsazioa platafomeetatik biderkatzen da.\nZER DA CANOPY?:\nDuela urte batzuk Costa Ricara egin genuen bidai batean, herrialde honek tirolina eta , orokorrean, natur jarduerekiko duen afizioa ezagutu genuen. Han, canopy terminoa oso zabalduta dago eta zuzenean zuhaitzen arteko ibilbidearekin uztartzen da. Canopy ingelesez, ordea, zuhaitz gainaldeko multzoari dagokio, adar eta hostoez osaturik.\nProzesu luze baten ondoren iritsi da Canopy Donostia Abentura, eta orain bai, hemen gaudela esan dezakegu\nAnimatu eta zatoz bisitatzera! Gozamena ziurtatuta dago.\nPERTSONA GUZTIEI ZUZENDUA:\nPertsona guztientzat erabilgarria izan dadin irekita dago parkea. Ibilbidean zehar ez da gaitasun berezirik eskatzen duen erronkarik aurkituko. Gehiegizko zailtasunik gabe, ibilbidea osatzea posiblea izango da, nahiz eta arnesa janzten duzun lehen aldia izan. Garrantzitsuena ondo pasatzeko gogoarekin etortzea da. Familiarekin, lagunekin, gelakideekin, enpresarekin, etab. etor zaitezke.\nBetebeharreko baldintza bakarra 9 urtetik gora eta 1,40 metroko altuera edo gehiago izatea da..\nCOVID-19 pandemiaren ondorioz segurtasun neurri guztiekin ireki dugu. Kaskoekin kontaktu zuzena saihesten duten oihalezko txanoak, gel hidroalkoholikoa, etab. Hortaz gain, material erabilia desinfektatu egiten da. Segurtasuna bermatzea ezinbestekoa da.\nMaskara derrigorrezkoa da denbora guztian. Bai ofizinan eta baita parkean ere\nTirolina parkean musukoa erabiltzea derrigorrezkoa da baita ere.\nNaturaz gozatu Igeldo Mendian


Zure enpresa berritzailea izan dadin finantziazioa behar al duzu? — LABORAL Kutxa\nZure enpresa berritzailea izan dadin finantziazioa behar al duzu?\n6 uztaila, 2017 | argitaratuta LABORAL Kutxa\nAurreko artikulu batzuetan ere esan dugu berrikuntzan oinarritutako ETEek enpresa handiek baino zailtasun gehiago dituztela finantziazioa aurkitzeko, ez dituztelako baliabide berberak.\nLABORAL Kutxaren eta Europako Inbertsio Funtsaren arteko hitzarmen bati esker sorturiko InnovFin finantziazio-ildoarekin premia hori bete nahi dugu. Izan ere, ildo horren bidez enpresa berritzaileak finantzatuko ditugu.\nInnovFin norentzat den\n-ETEak eta kapitalizazio gutxiko enpresak.\nInnovFin zertarako erabil daitekeen\n-Aktibo finko ukigarriak.\n-Aktibo finko ukiezinak.\nZer finantziazio-mota jasotzen den\n-Maileguak, kreditu-kontuak eta leasingak.\n-Gehienez 7.500.000 euro.\n-10 urtera arteko maileguak eta 3 urtera arteko kreditu-kontuak.\nZure enpresa berritzailea den jakin nahi baduzu, bete gure formularioa. Eta informazio gehiago nahi baduzu, eskatu lasai.\nEuskadi aitzindari da enpresa berritzaileen arloan\nEuskadin, 2013-2015 aldian, erakundeen % 20,1ek aurkeztu ditu berritasun teknologikoak; portzentaje hori estatuko autonomia-erkidegoetako handiena da. 2015ean, enpresa horiek 1.297 milioi euro inbertitu zituzten, Estatistikako Institutu Nazionalaren datuen arabera. Gainera, euskal industriaren % 60 sektore berritzaileetakoa da.\nEuskal industriako sektore estrategiko eta berritzaileak\n-Fabrikazio aurreratua 4.0.\nEuskadiko enpresa askok espezializazio adimentsuaren aldeko apustua egin dute. Ondorioz, I+G+B arloan inbertitu dute, balio erantsiko merkatuetara jotzeko, eta InnovFinek arlo horretan aurrera egiten lagunduko die.


… Gora Aretxabaletako jaiak! - Aretxabaleta - Goiena.eus\nAndramaixak 2015 Aretxabaletan\n… Gora Aretxabaletako jaiak!\nUbane Madera 2015-08-14 17:08\nJaiak eta eraso sexistekiko erabateko arbuioa. Biak ala biak aldarrikatzen dituen berbak erabili dituzte Aretxabaletako gazteek jaien pregoian. Eta hala, etxafuegoen eztandarekin, 'Mozkorra' tomatea irudikatzen duen panpinaren igoerarekin eta Mexikoko poztasun apur bat AZBE inguruetara ekarrita abiarazi dituzte Aretxabaletako gazteek 2015eko Andramaixak.\nMusika dela, kirol hitzorduak direla, umeendakoak ikuskizunak eta oro har, jai giro apartekoa, aitzakiarik ez da, beraz, astelehenera bitartean Aretxabaletatik bueltatxo bat, edo akaso gehiago emateko.\nProposamen batzuk segidan:\nUmeek bainu-jantzian ibiltzeko hitzordua dute gaur, egubakotza: 17:30ean, Arlutzeko kantxa aparrez estaliko dute euren gozamenerako. Eta ez horren umeek, berriz, ginkana musikatuan parte hartzeko gonbitea, gazteen eskutik, 18:00etan.\nAlkate handi eta txikiak\nAretxabaletar ugari, berriz, udaletxearen inguruan batuko dira iluntzean, tradizioari eutsi eta Ikurrinari agurra egin ostean, alkate handi zein txikiek txupinazoa zela jaurtitzen duten ikusteko. Ez dute kalerik egingo, jakina, ekimenera dotore-dotore bertaratzen diren Aretxabaletako abesbatzako kideek.\nGautxoriek, berriz, gazte afaixa dute aukeran, eta jakina, ondorengo playback lehiaketan ederki asko pasatzeko proposamena ere bai.\nVendetta eta Skakeitan\nZapatu goizean, berriz, Sartagudako bandaren doinuekin hasi, meza nagusiaren aurretik izango den elizbiraren seriotasunetik pasa eta Jakin eta Jolas pailazoen ikuskizun ez horren serioarekin borobilduko dute.\nEguna borobiltzeko, iluntasunak ekarriko dituen Vendetta eta Skakeitan taldeek gaztetxo ugari erakarriko dituen zalantzarik ez da.\nEta domeka, bereziki, kiroletarako eguna izango da batetik. 10:00etan abiatuko da Durana kaletik Leintz Bailarako 77. Itzulian parte hartuko duen tropela, eguerdi ingurura arte Leintz ibarra zeharkatuko duena. Eta gaueko hamarretan, berriz, besteak beste, Berasaluze II.-Aretxabaleta bikoteak Artolak eta Zabalak osatutako bikotea izango du aurrez aurre Iturrigorri frontoian.\nEta bestetik, aldarrikapenei lekua ere egingo diete gazteek, euskal presoen aldeko urteroko bazkaria eginez eguerdian, eta goizaldeko hiruretan, manifestazio nazionala, umoretsu samarra azken hori, Arrasateko zurito basoen kontra egingo dutelako, haiek txikiegiak direla salatzeko asmotan.\nEdozein modutan, domekan musikak ere izango du tarte esanguratsua, Def con dos talde madrildar ospetsua izango da-eta, Aretxabaletan.\nSokamuturra eta musika mexikarra\nJaiak bukatzeko, besteak beste, sokamuturra izango da astelehen goizean eta iluntzean, Durana kalean. Eta mexikar doinuak jaien amaiera alaitzeko, Alma Tapatia mariatxien laguntzarekin eta baita ere Los Zopilotes Txirriaos taldearekin.


Udaran suhiltzaile talde mugikorrak ibiliko dira Nafarroan, basoek su hartzeko arrisku gehien duten egunetan\nUdaran suhiltzaile talde mugikorrak ibiliko dira Nafarroan, basoek su hartzeko arrisku gehien duten egunetan asteazkena, 2009.eko maiatzak 27\nCaballero eta Sanzberro kontseilariek udarako baso suteak itzaltzeko kanpaina aurkeztu dute; kanpaina asteartean hasiko da.\nHelikopteroz garraiatzen den taldearen simulazioa Perdon mendatean. ( irudia handitu )\nNafarroako Gobernuak datorren ekainaren 2an (asteartea) udarako basoko suteak prebenitzeko eta itzaltzeko kanpaina jarriko du martxan. Berritasun nagusia da arrisku handieneko egunetan suhiltzaile talde mugikorrak egongo direla.\nTalde horiek sortuko dira Foru Erkidegoaren erdialdeko eta hegoaldeko parkeetan, hau da, Iruñakoetan (Cordobillako Suhiltzaile Parke Nagusian eta helikopteroz garraiatzen den Miluzeko taldearen egoitzan) eta Lizarra, Lodosa, Azkoien, Zangoza, Tafalla eta Tuterako eskualde parkeetan. Horietan suhiltzaile gehiago jarriko dira, aldi baterako.\nEgoitzetan alertak jaso zain egon beharrean, taldeek zaintza ibilbideak egingo dituzte, batik bat ingurumen aldetik garrantzitsuak diren lekuetan (parke naturalak, babestutako eremuak, e.a.), arratsaldean, suteak sortzeko arrisku gehien dagoen garaian. Guztira zazpi talde egongo dira, guztiak autoponparekin, sua ikusi eta berehala itzali ahal izateko.\nLehen presidenteorde eta Lehendakaritza, Justizia eta Barne kontseilari Javier Caballero Martinezek eta Landa Garapen eta Ingurumeneko kontseilari Begoña Sanzberro Iturririak kanpainaren berri eman dute prentsaurrekoan. Kanpaina irailaren 30ean amaituko da, baina, behar izanez gero, luzatu egingo dute.\nCaballerok suak itzaltzeko bitartekoez hitz egin du. Nafarroako Larrialdi Agentziak 592 suhiltzaile edukiko ditu (finkoak eta laguntzaileak), baita beste 200 suhiltzaile boluntario ere. Sua handia bada, gainera, suhiltzaileei laguntzeko Landa Garapen eta Ingurumen departamentuko teknikariak eta basozainak jarriko dira. Guztira 800 pertsona inguru egongo dira lanean.\nSanzberro kontseilariak nabarmendu du Landa Garapen eta Ingurumen departamentuak 10,2 milioi euro inbertitu dituela prebentzio lanetan (basozaintza, suebakiak, belar-sastrakak garbitzea, sail gazteak zaintzea, garbiketa, e.a.).


Euskararen egoeraz kezkaturik, hamar bat lagun elkartu ziren Arrasaten 1983an, JM Sanchez Carrion nafarra euskararen iraganaz eta geroaz zabaltzen hasitako tesien inguruko hausnarketak bultzaturik. Hitzaldi sail bat ere antolatu zuten, euskararen egoera aztertzeko ikuspegi berri hura hedatu nahirik. Hitzaldi haietan sortu zen Arrasate Euskaldun Dezagun (AED).\nAlde askotatik begiratuta, AED aitzindari izan da herri elkarteen artean. Sortzen eta indar apur batez antolatzen lehenengoetakoa izateaz gain, AEDren jokabidea (zernahi gisako eta ikusmoldeko euskaltzaleak elkartzea) eredu izan da geroztik beste herri elkarte askorentzat. Ez hori bakarrik: bide urratzaile eta irakasle ere izan da AED. Egun irakurle ugari dituzten aldizkari lokal askok esan dezakete hastapeneko urratsetan arrasatear adiskideon laguntza eta aholkuak zenbateraino izan zituzten baliagarri...\nHerritarrekin eta herrikideekin lan egin nahi izan du beti AEDk, baina herri aginteen zereginak ordeztu nahi izan barik. Aitzitik, udalarekin beti elkarlanean saiatu izan da, nork bere ezaugarriak eta ekinbidea gordeta ere. Horrela, 1989an izenpetu zuten lehenengoz Arrasateko udalak eta AEDk elkarlan hitzarmena, eta ordutik aurrera urtero berritu izan da. Lankidetza horren emaitzarik sendoena, agian, herriko 38 elkarte eta gisa orotariko erakundek elkarrekin beti euskaraz jarduteko izenpetu zuten hitzarmena da. AEDk proposatu eta udalak bere gain hartutako hitzarmen horretara bilduak dira gaur egun Arrasateko 100 bat elkarte.\nKultur jarduerak: urte osoko programa antolatzen du, kulturaren esparru guztiak kontuan harturik (argitalpenak, literatura, liburu azoka, antzerkia eta komikia, hitzaldiak eta abar).\nTxatxilipurdi: haur eta gazteen aisia euskaraz lantzen duen elkartea da, 1994an eratua AEDren lan sailean oinarri harturik. Irakaskuntza eredu euskaldunetan ari diren haur eta gaztetxoentzako programak antolatzen ditu. Urtean 2.000 bat haur eta 60 bat begirale izaten dira programa horien barruan.


Txikipedia:Friedrich Engels - Wikipedia, entziklopedia askea.\nFriedrich Engels, 1820.urteko azaroaren 28an jaio zen Barmen, Alemanian. 1895.urtean hil zen Londresen, hirurogeita hamabost urterekin. Filosofo eta iraultzaile alemaniarra izan zen.\nFamilia burges (diruduna) eta erlijioso batekoa izan zen. Aitaren fabrikako arduradun izan zen Manchesterren eta horrela, langileen baldintza txarretaz ohartu zen. Azkenik, langileen egoera aztertu eta ekonomia kapitalistaren kontrako lehen kritika bat egin zuen, sozialismoaren aldetik. Langileen askatasun beharra aldarrikatu zuen bertan.\nLagun mina eta bien arteko eginkizunak[aldatu | aldatu iturburu kodea]\nEngelsek, bere bizitzan zehar lagun oso ona eduki zuen, Karl Marx. Bi lagunek batera, mugimendu sozialistan parte hartu eta komunismoarentzako obra garrantzitsuak idatzi zituzten. “Manifestu Komunista” izeneko obra dugu nabarmenena. Engels, I. eta II. Internazionalaren buruzagia (jabe,arduradun) izan zen.\nLehen Internazionala, langileak biltzeko sortua eta nazioarteko erakunde sozialista izan zen. Erakunde hau 1864. urtean sortu zen Londresen. Bigarren Internazionala berriz, 1889.urtean sortu eta 1916.urtean desagertu zen. Lehen Internazionalaren pentsamenduak jarraitu zuen taldeak.\nEngelsek Errusiarekin eduki zuen lotura[aldatu | aldatu iturburu kodea]\nMarx eta Engelsen lan teorikoak, iraultzaren bidez, Errusian praktikan jarri eta gizarte komunista sortu zuten.


Mikel Zabalza kasuaren inguruko dokumentalaren kartela aurkeztu dute | Irati Irratia Mikel Zabalza kasuaren inguruko dokumentalaren kartela aurkeztu dute – Irati Irratia\nGaur goizean izan da agerraldia Katakrak aretoan Iruñean. Ez da nolanahiko data gaur torturaren kontrako nazioarteko eguna bauta. Agerraldian azaldu dute zein izango den dokumentalaren kartela. Dokumentala Non dago Mikel? izenburua izango du eta adierazi dutenez udazkenean estreinatuko da.\nKartelari dagokionean, Mikel Zabalzaren irudia Bidasoa ibaiak eta Iratiko Oihanak inguratzen dute. Iluntasuna da nagusi uretan bainera bat hondoratzen dagoelarik, egileek ikusleari Non dago Mikel galdetzen diote.\nDokumentalak Mikel atxilotu eta agertu zen arteko egunak kontatzea du helburu, horretarako bi ardatz izanik. Alde batetik, Ion Arretxeren testigantza eta bestetik egiaren bilatzean Mikelen ilobek hartutako lekukoa.\nHedapenari dagokionez, Izar Filmseko Amaia Andiak gaineratu du, nazioarteko zinemaldietara eraman nahi dutela eta ETB parte hartzen duenez, ziurrenik filma Euskal Telebistan ikusi ahalko da.\nBerriak dokumentala, mikel zabalza, Mikel Zabalza Gogoan permalink


Amaia Estomba – Urtxintxokoa\nAsier irrikitan zegoen asteko protagonista izateko. Astero galdetzen omen zien gurasoei ea bera noiz izango ote zen protagonista, ea bere txanda noiz iritsiko zen. Oraingoan, bai! Iritsi da Asierren txanda! Astelehenean aitarekin etorri zen eskolara protagonistaren kaxa bete betea zuelarik: egurrezko jostailuak, kotxeak, animaliak, bere txikitako argazkiak eta gurasoek Asierren laguntzarekin idatzitako gutuna. Bertan, Asierren …\nApirilaren lehenengo astean Ione izan zen asteko protagonista. Poz-pozik etorri zen eskolara etxetik ekarritako jostailuekin, ipuinekin… Ilusioz beterik bere familia aurkeztu zigun, bere txikitako argazkiak erakutsi zizkigun, baita bere anaia Unairenak ere, oporretakoak… Oso gustura aritu ginen guztion artean albuma ikusten. Ostegun arratsaldean bere etxera joan ginen. Eguraldi bikaina egin zzuenez, lorategian egon ginen baloiekin, kotxeekin… …\nJoan den astean Nur izan genuen asteko protagonista. Oso pozik etorri zen astelehenean eskolara bere jostailu eta argazkiekin. Buruan protagonistaren koroa zuelarik bere txikitako argazkiak eta istorioak kontatu zizkigun, baita berak asko maite duen ipuin bat, Wonbat Australiako animalia baten abenturak. Jolasak ekarri zizkigun ere eta asko jolastu genuen. Astean zehar, guk zenbait lantxo egin …\nArhane oso pozik izan zen aurtengo lehenengo protagonista. Gauza asko ekarri zituen eskolara, bere jostailu kuttunak, txikitako argazkiak, gustuko musika, ipuinak… Eta txikitan nolakoa zen eta zer gauzak egiten zituen kontatu zigun. Astean zehar Arhane marraztu genuen, pisatu eta neurtu genuen, jakiteko zenbat handitu den, Olerki bat asmatu genuen bere gustuen kontura eta argazki xelebre …\nKaixo, kaixo, kaixo Hemen nauzue lehenengo aldiz blogeatzen. Berria da jarduera hau eskolako zenbait irakasleontzat eta horretarako ikastaro bat egiten ari gara. Orain iritsi da praktikatzeko garaia. Ahaleginduko gara, gure geletan, egiten ari garena zertxobait erakusten. Barkatuko duzue aurten gure ekarpenak xumeak badira. Blogari bizia emateko aukera ona dugu orain, asteko protagonistaren proiektuarekin, aurreko …


PLIDA italiera proiektua Donosti - Elduaien\nDante Alighieri italiar hizkuntzaren proiektua (PLIDA)\nPLIDA ziurtagiria (Progetto Lingua Italiana Dante Alighieri)\nItaliar hizkuntzaren gaitasuna egiaztatzeko titulu ofiziala. PLIDA ziurtagiria Lan eta Gizarte Politiken Ministerioak onartuta dago.\nEuropako Kontseiluak ezarritako sei mailen eskalari egokitzen zaio ziurtagiri hau, italieraren gaitasuna atzerriko hizkuntza gisa egiaztatzen duena. PLIDAren A1 maila bat dator Hizkuntzetarako Europako Erreferentzia Esparru Bateratuaren A1 mailarekin. Eta mailaz mailako baliokidetasunak ezartzen dira: gorena PLIDA C2 da, Europako Erreferentzia Esparru Bateratuaren C2ri dagokiona.\nHorretaz gain, PLIDAk bi ziurtagiri berezi ematen ditu:\nPLIDA JUNIOR: 13 eta 18 urte arteko gazteentzat da eta PLIDA arruntaren egitura eta balio berberak dauzka, baina probak sortzeko gazteen esperientziatik hurbil dauden testuinguruak erabili dira (eskola, kirola, aisialdia, etab). PLIDA Juniorraren mailak A1etik B2ra doaz, eta esparruaren lehenengo bost mailei dagozkie.\nPLIDA HELDUAK: A1-B2 mailen bitartean doaz eta azken mailak (C1 eta C2) eremu profesionalean trebatzeko dira.\nPLIDA COMMERCIALE: merkataritza-gaien inguruan italiera darabilenari egokitutakoa. Esparru Bateratuan aurreikusitako hiru mailen gaitasuna dago aurreikusita: B1, B2 eta C1.


Kontaktua | Desciegues el Tapón\nEsperientzia, puntualtasuna, bezeroak laguntzeko prestutasuna eta ingurumenarekiko konpromisoa dira gure enpresaren ezaugarri nagusiak. Eta, hain zuzen ere, ingurumenarekiko dugun konpromiso hori berreste aldera, ez dugu azidorik edo bestelako osagai kaltegarririk erabiltzen.\nZerbitzua 24 orduz eskaintzen dugu, asteko 7 egunetan eta urteko egun guztietan.\nBuxadurak libratzeko punta-puntako zerbitzua eskaintzen dugu oso prezio lehiakorretan. Aurrekontua eskatu nahi baduzu, ez egin zalantzarik eta jar zaitez gurekin harremanetan.\nRemiro de Goñi 28\nMv.: 659 777 511\nTlf.: 948 18 77 00\nFAX: 948 18 77 00\nOstiral bat zen eta lanez gainezka geunden. Burua garbitzeko konketa bat buxatu egin zen eta ezinbestekoa genuen lehenbailehen arazoa konpontzea. Oso pozik geratu ginen, gurea bezain presazkoa ez zen beste lan batzuk utzi eta gure arazoari lehentasuna eman ziotelako. Eskertzekoa da hain azkar eta profesionaltasunez egin izana.\nNire lanean dena garbi edukitzea gustatzen zait beti, bezeroak maiz etortzen baitira estudiora, eta haiek ongi zaintzea gustatzen zait, zentzu guztietan. Hori dela eta, urte osoko mantentze lanetarako kontratu bat dut Desciegues el Tapón enpresarekin. Ederki funtzionatzen dute, eta, gainera, gerta litezkeen ezusteko gogaikarriak ere barne hartzen ditu kontratuak.\nGuk urteak daramatzagu Desciegues el Tapón enpresarekin lanean, gure arazoei konponbidea ematen dietelako beti. Ostalaritzako profesionalak garen heinean, bezeroen esanetara gaude, eta ezin dugu lokala ordu luzez itxita eduki. Zentzu horretan, Desciegues el Tapón enpresak oso azkar eta modu eraginkorrean konpontzen ditu arazoak.\n- Mesón del Caballo blanco - Zaldi zuria\nEz da erraza izaten iturgin on bat aurkitzea, eta are gutxiago behar duzun momentuan bertan bertaratzea. Etxeko garajeko kutxatilan buxadura bat izan genuen, eta azkar eta prezio onean libratu ziguten; prezioa kontuan hartu beharreko zerbait baita bizi dugun garaiotan... Oso pozik geratu ginen. Gomendatzekoa.\n- Celia Legaz Ibarrola\nGu, bizilagunen elkarteetako administratzaile gisa, haien esanetara gaude beti, eta, beraz, bezeroen beharrei azkar erantzungo dieten gremioekin lan egitea gustatzen zaigu. Alde horretatik, Desciegues el Tapón enpresak gure espektatibak betetzen ditu; izan ere, buxadurak dira bezeroek maizenik izaten duten arazoetako bat, eta enpresa honek konponbide erraza ematen die. Gure kudeaketa lana eraginkortasunik handienaz egiten saiatzen gara, eta horretarako, profesionalik onenekin aritzen gara elkarlanean.\n- Asiain Administradores de Fincas y Asesores S.L.


Aurrera doa Migel Soroaren omenezkoa - Tolosaldea - Tolosaldeko ataria\nAurrera doa Migel Soroaren omenezkoa\nTolosaldeko Ataria 2019-01-04 08:55\nUrtarrilaren 12an eta 19an jokatuko dituzte txapelketako hurrengo faseko partidak\nJoan den abenduaren 30ean izan ziren, Ogi Berri Migel Soroa pilota txapelketako azken norgehiagokak, eta finalerdietako bikoteak zehaztu dituzte honezkero.\nIker Salaberriak eta Gorka Otaduik Iker Mariezkurrenaren ordez aritu zen Oihan Canabalen eta Arrizabalagaren aurka 22 eta 15 irabazi zuten Tolosako Beotibarren.\nGaraipenari esker, finalerdietako partida jokatu beharko dute orain, datorren urtarrilaren 19an, Ioritz Arrietaren eta Josu Zezeagaren aurka.\nSalaberriak egin zituen tanto gehien, 15. Otaduik tanto bakarra egin zuen, Canabalek 9 eta Arrizabalagak ere bat. Jokoak, orotara, 47 minutu iraun zituen.\nAipaturikoa, ordea, ez zen abenduaren 30ean jokatutako partida bakarra izan. Ioritz Egigurenek eta Joseba Sarasak Iñaki Elolaren eta Joseba Aldaberen aurka jokatu baitzuten norgehiagoka. Lehen bikoteak lortu zuen garaipena, 22 eta 11ko emaitzarekin.\nLehen zatian asmatu izanak salbatu zien partida, Egiguren eta Aldaberi. Izan ere, partida motel hasi zen, baina pixkana bere lekua hartu zuen Egigurenek, tanto politak utziz. Guztira 9 egin zituen, eta 2 egin zituen Sarasak. Elolak, berriz, 7 egin zituen, eta Aldabek ez zuen punturik egitea lortu norgehiagokan.\nEgigurenek eta Aldabek, beraz, hilaren 12an jokatuko dute azken aurreko itzulian, Iraitz Zubizarretaren eta Endika Uriondoren aurka.


Sakanako Mankomunitatearen Batzar Orokorrak, 2019ko azaroaren 7an egindako bilkuran, hasiera batez onetsi zuen etxeetako hondakinak eta gisakoak bildu, tratatu eta aprobetxatu edo desegiteko tasak eta zerbitzu horrek eskaintzen dituen bestelako jarduerak arautzen dituen ordenantza fiskalaren aldaketa, 2020ko urtarrilaren 1etik ondorioak izango dituena.\nEspedientea jendaurrean egon da 30 egun baliodunean, aurrez 2019ko 222. Nafarroako Aldizkari Ofizialean argitaratuta, azaroaren 11n, eta toki entitate honen iragarki-taulan paratuta. Jendaurreko epea inork erreklamazio, kexa edo oharrik aurkeztu gabe iragan denez, hasierako onespenaren erabakia behin betikoa bilakatu da, Nafarroako Toki Administrazioari buruzko Foru Legeren 325. artikuluan ezarritakoari jarraikiz.\nLakuntzan, 2019ko abenduaren 27an.–Lehendakaria, David Oroz Alonso.\nORDENANTZA FISKALA, ETXEETAKO HONDAKINEN ETA GISAKOEN BILKETA, TRATAMENDUA ETA USTIAPENA EDO DEUSEZTATZEA ETA ZERBITZU HORREK ESKAINTZEN DITUEN GAINERAKO JARDUERAK EGITEKO 2020KO TASAK ARAUTZEN DITUENA\n1.artikulua. Ordenantza fiskal hau Nafarroako toki entitateei aplikagarri zaien araudi fiskalak ematen dizkien ahalmenen babesean eta beraiekin bat ezarri da.\n2. artikulua. Ordenantza honen xedea tasak ezartzea da, etxeetako hondakinak eta gisakoak bildu, tratatu, aprobetxatu edo desegiteko zerbitzua egiteagatik eta horrekin zerikusia duten gainerako jarduerengatik.\nEzarri diren ordainarazpenen izaera fiskala, hortaz, martxoaren 10eko Nafarroako Toki Ogasunei buruzko 2/1995 Foru Legearen 100. artikuluak aipatzen dituen zerbitzuak egiteko tasena da.\n3. artikulua. Ordenantza hau Mankomunitatea osatzen duten udal mugape osoetan aplikatuko da, baldin eta zerbitzu hori benetan ematen bada.\nAldiz, Mankomunitatekoak ez izan arren, halako entitate edo pertsona batzuek tasa hauen bidez finantzatzen diren zerbitzuak hartzen badituzte haiei ere aplikatuko zaie ordenantza hau.\n4. artikulua. Ordenantza honen xedeko zerbitzu edo jarduerak eskura izateak edo/eta erabiltzeak dakar zergapeko egintza. Zerbitzu eta jarduera horiek ondotik aipatzen dira eta beren tasak sortzen dituzte:\n1. Etxeetako hondakinak eta gisakoak bildu, eta garraiatzeko nahitaezko zerbitzua eskura izan edo/eta erabiltzea, Hondakinei buruzko Legeari jarraituz, kasu hauetan:\nc) Merkataritzakoak eta industriakoak.\nd) Bulego publikoak.\nf) Osasun zentroak\ng) Zahar etxeetakoak.\nh) HHSak biltzeko edukiontzia izatea.\nTarifa bakoitzean sartutako jardueren zerrenda ez da zehatza, eta beraz, espresuki aipatu gabeko beste jarduera berdintsuak sartzen dira, antzekoak badira.\n2. Borondatezko zerbitzu hauek ematea:\na) Ohiko nahitaezko zerbitzutik kanpoko bilketa zerbitzu berezia.\n1. Ordenantza honetan ezartzen diren tasak ordaintzera beharturik dauden subjektu pasibotzat hartuko dira, zordunak diren aldetik, pertsona fisiko zein juridikoak, jaraunspen banatugabeak, ondasun komunitateak eta, lege nortasunik ez izanik ere, unitate ekonomikoa edo ondare berezia osatzen duten eta zerga ezar dakiekeen bestelako erakundeak, baldin eta edozein titulu dela bide, etxebizitzak, egoitzak, saltokiak eta dendak okupatzen, erabiltzen edo baliatzen edo ustiatzen badituzte edo bertan bizi badira, haien alde nahitaezko zerbitzu orokorra ezarriz gero.\nToki Ogasunei buruzko martxoaren 10eko 2/1995 Foru Legearen 104.2 a) artikuluaren arabera, zorduna ordezten duten subjektu pasiboak dira Udal bakoitzeko Katastroko Erregistroan edo eraikin horien Hirilurreko Ondasunen gaineko Erregistro Fiskalean jabe gisa agertzen direnak Tasa ordezten dutenei igorriko zaie eta horiek, kasuan kasuko onuradunei erasaten ahalko diete.\n2. Borondatezko zerbitzua denez, pertsona edo erakunde eskatzaileak edo hondakinen titularrak dira zergak ordaintzera behartuta dauden subjektu pasiboak.\nKontzeptu batengatik edo bestearengatik titulartasunean edo erabileran ondorengoak direnei eskatzen ahal zaie pertsona fisikoek zein juridikoek egindako ustiapenen edo ekonomia jardueren ondoriozko zorra.\nOrdaintzeko borondatezko epea akituta, eskuratzailea eta eskualdatzailea zorraren erantzule solidarioak izanen dira.\nNorbaitek ustiategi edo jarduera ekonomiko baten titulartasuna eskuratu nahi badu, gaurko titularrak aldez aurretik baietza emandakoan, eskubidea izanen du Mankomunitateari eskatzeko kasuan kasuko jardueran edo ustiategian aritzearen ondorioz diren tributu-zorren ziurtagiri zehatza.\n1. 4. artikuluko 1. atalean ezarritako zergapeko egintzetarako, honako hau da tarifa aplikatzeko zerga-oinarria:\n–1-a) zergapeko egintzarako: Bizitegia den edo izan litekeen katastro unitatea. Bizitegitzat hartuko da, hasiera batean, katastroko edozein unitate, salbu eta Udalak ziurtatzen badu aurri egoeran dagoela.\nEtxebizitza bat jarduera ekonomikoen gaineko zergari lotutako jardueraren baten kokalekua bada, tasarik handiena aplikatuko da:\n–1-b), 1-c), 1-d), 1-e), 1-f) eta 1-g) zergapeko egintzetarako:\n–Establezimendu unitatea edo jarduera, jarduera ekonomikoen gaineko zergan (JEZ) inskribaturik badago, betiere lokal edo etxebizitza batean gauzatzen bada, edo funtzionatzen ari bada, egon gabe ere zerga horren menean. Establezimendu unitatea dagoela ulertuko da katastroko unitatea dagoenean.\n–4.1.2.a) artikuluko zergapeko egintzarako, emandako zerbitzuaren kostua.\n–1-H zergapeko egintzarako, edukiontzien kopurua, haien edukiera eta bilketaren maiztasuna.\n2. Establezimendu bera JEZaren bi epigrafe edo gehiagotan inskribaturik badago, zenbatekorik handiena duen tarifa aplikatuko da.\nTributu-kuota kalkulatzeko, ekitaldi bakoitzean organo eskudunak ezarriko ditu tasa bakoitzaren zerga-oinarriari aplika dakizkiokeen tasa eta tarifak, eta ordenantza honen eranskinean agertuko dira, haren parte direlarik.\nZerga-oinarriari dagokion tasa edo tarifa eta indize zuzentzailea aplikatu eta kuotaren zati finkoa -erabilera bakoitzari dagokiona- gehitzetik ateratzen den emaitza da tasa bakoitzaren tributu-kuota.\nAteratzen den kuotak, guztira, ezin izanen ditu eranskinean adierazitako gehieneko zenbatekoak gainditu.\nAteratzen den tributu-kuotaren gainean aplikatuko dira legeek aldi bakoitzean finkatzen dituzten zeharkako zergak, legeek ezarritako moduan eta baldintzetan.\nNafarroako Parlamentuak onetsitako foru legeetan espresuki aipatzen direnak izanen dira onartuko diren salbuespen eta hobari bakarrak.\n1. Kuota berezia, Gizarte Segurantzak edo Nafarroako Mendekotasun Agentziak ordaindutako prestazioen onuradunendako (alargunak eta/edo erretirodunak).\nEtxeko tarifak sortutako tributu-kuotan %100eko hobaria izateko eskubidea izanen du, ordaintzera beharturik dagoena Gizarte Segurantzaren (alarguna eta/edo erretiroduna) edo Nafarroako Mendekotasun Agentziaren prestazio baten onuraduna denean, haren zenbatekoa Gizarte Segurantzako Ministerioak urte horretarako Lanbide arteko Gutxieneko Soldata (14 ordainsari) baino gehiago ez bada edo 1,35 aldiz zenbateko hori, ezkontidea edo antzeko bizikidetza harremana duen pertsona, bien diru-sarrerak batuta. Ezkontidea ez den beste ezein famili-zamarik izanez gero (adin txikiko seme-alabarik, 23 urte arteko eta adin horretako seme-alabarik ikasketa egiten ari edo legezko langabetu egoeran, edo seme-alaba ezindurik eta diru sarrerarik gabeak), aipatu diru-muga horiei mendeko lagun bakoitzagatik delako zenbateko hori 0,23 aldiz gehituko zaie.\nEzin izanen dute tarifa honetaz baliatu, aurreko baldintza beterik ere, urteko kopurua delako zenbateko hori bider 1,13 baino handiagoa batzen duten beste diru-sarrera gehigarriak jasotzen dituztenek, eskatzailearen eskutik zein etxebizitza berean bizi direnen eskutik. Halaber, eskatzailearen edo bizikideen ondare higigarria zein higiezina ez da 21.000 euro baino handiagoa izanen, ohiko etxebizitzaren balioa kenduta.\nAipatu baldintzak betetzen dituztela erakusteko, eskatzaileek honako hauek aurkeztu beharko dituzte:\nb) Jasotako prestazioaren egiaztagiria.\nc) Errenta edo Ondare Aitorpena, edo horrelakorik egin behar ez izateko Ekonomia eta Ogasun Departamentuaren agiria, hala nola eskatzailearen edo bizikideen diru sarrerak egiaztatzen dituzten beste agiriak.\nd) Bizikidetzako ziurtagiria, udal erroldakoa.\ne) Hobaria eskatu aurreko ekitaldiari dagozkion zerga datuen dokumentua, Nafarroako Zerga Ogasunak egina. Dokumentuak ondasun higiezinei buruko informazioa jaso beharko du.\nHobari hori jaso dezakete errentamendu kontratu baten titularrek, aurreko baldintzak betez gero, betiere frogatzen badute errentamendu kontratuaren bidez etxebizitzaren titularrak haiei igortzen diela etxeari dagokion hondakinen gaineko tasa.\nSakanako Mankomunitateak noiznahi ikuskatzen ahal du tarifa hau eskuratu ahal izateko eskatzen diren baldintzak betetzen segitzen ote den; hartara, tarifa osoa aplikatuko zaie baldintzak betetzetik gelditu diren onuradunei, bai eta egiaztatzeko dokumentuak eskatu eta haiek aurkezten ez dituztenei ere.\n2. Errenta Bermatua jasotzen dutenendako eta antzeko egoeretan daudenendako kuota berezia.\nOhiko etxebizitzaren tarifak sortutako tributu-kuotan %100eko hobaria izateko eskubidea izanen da, ordaintzera beharturik dagoena, honako egoera hauetako batean dagoenean:\n–Errenta Bermatuaren onuraduna denean.\n–Bere diru-sarrerak eta ondarea Errenta Bermatuaren onuraduna izateko ezarritako beharkizun diren zenbatekoak baino txikiagoak direla ziurtatzen duen dokumentua, gizarte zerbitzuek egina, aurkezten duenean.\nb) Hartzen den laguntzaren ziurtagiria, edo bere diru-sarrerak eta ondarea Errenta Bermatuaren onuraduna izateko ezarritako beharkizun diren zenbatekoak baino txikiagoak direla ziurtatzen duen dokumentua, gizarte zerbitzuek egina.\nc) Erroldaketa ziurtagiria.\nEskatzailearen edo bizikideen ondare higigarri zein higiezina, 21.000 euro baino handiagoa bada, betiere ohiko etxebizitzaren balioa kenduta, ez zaio tarifa berezia emanen.\nTarifa hori Errenta Bermatua jasotzen den epe bererako emanen da. Epe hori zehazterik ez balego, tarifa 6 hilabetetarako esleituko da.\nHartzen den laguntzaren ziurtagiria, edo bere diru-sarrerak eta ondarea Errenta Bermatuaren onuraduna izateko ezarritako beharkizun diren zenbatekoak baino txikiagoak direla ziurtatzen duen dokumentua, gizarte zerbitzuek egina.\n3. Aurreko hobariaren eskubidea izateko, eskaera egin beharko zaio Mankomunitateari, baita ordenantza honen eranskinean ezartzen diren beharkizunak frogatu organo eskudunek luzaturiko ziurtagiri eta txostenaren bidez.\n4. Kuota berezia, hutsik dauden etxebizitzetako titularrendako.\n%70 hobaria hartzeko eskubidea dute hutsik dauden etxebizitzetako titularrek, urtero frogatzen badiote Mankomunitateari etxebizitza horietan ur eta argi zerbitzurik ez dutela. Zerbitzuak ematen dituzten enpresa edo entitate hornitzaileen egiaztagirien bidez kreditatuko da.\n5. Kuota berezia, etxea botatzeko lizentzia emana bada.\n%100eko hobaria egonen da, baldin eta eraisteko lizentzia eman bada etxebitza bat egiteko, eraikin berria egiteko obrek dirauten bitartean. Inguruabar hau frogatzeko, eraisteko udal lizentziaren edo hori dela-eta egindako beste udal ziurtagiri baten kopia aurkeztuko da.\n6. Kuota berezia, etxebizitzatik edo lokaletik edukiontzira 500 metro baino gehiago badaude.\nAteratzen den tarifan ehuneko %100eko hobaria izanen da baldin eta etxebizitza edo lokaletik edukiontzira 500 metro baino gehiago badaude. Hobari honetarako eskubidea izateko, ezinbestekoa izanen da subjektu pasiboak eskaera egitea.\n7. Zerga salbuespen eta/edo hobari guztiak ematen diren hiruhilekoan aplikatuko dira.\nHobariak ematen den momentutik urte naturala bukatzen den arte izanen du indarra. Urtero berritu beharko da, eta hartarako eskubidea duenak aitortzeko eskabidea egin beharko du urtero. Eskabidea egiteko dagokion dokumentazioa aurkeztu beharko da. Berritzeko eskabidea Mankomunitatean aurkeztu beharko da urteko lehendabiziko hiruhilekoan, eta epe hori luzaezina izanen da.\nEginbehar horretatik salbuetsita daude 11.2 artikuluan ezartzen den tarifa ordaintzen duten erabiltzaileak. Horiek hobaria emateko epea amaitu baino lehen berritu beharko dute eskabidea, horretarako eskatutako dokumentazioa aurkeztuz.\nBerritzeko eskabidea ez egiteak hobaria galtzea ekarriko du berarekin.\n1. 4.1 artikuluan ezarritako tasak hiruhileko naturaleko lehenbiziko egunean sortuko dira, eta kuotak ezin izanen dira ez murriztu ezta hainbanatu ere.\n2. Gainerako zerbitzuetarako tasak, borondatezkoak baitira, interesdunak zerbitzua egiteko eskatzen duen unean berean sorraraziko dira.\nOrdenantza honetan araututako tasak hurrengo arauei jarraikiz ordainaraziko dira:\n1. 4.1) artikuluan aurreikusitakoak hilabetean edo hiruhilekoan behin.\n2. Borondatezko zerbitzuengatiko tasak sorrarazten diren unean ordainaraziko dira.\n1. Nafarroako Toki Ogasunei buruzko martxoaren 10eko 2/1995 Foru Legearen 86. artikuluan aurreikusitakoari jarraikiz, 4.1 artikuluan ezarritako tasak aplikatzetik sortzen diren tributu-zorrak “jakinarazpen gabekotzat” hartuko dira.\n2. 4.1 artikuluan aurreikusitako tasek sortzen dituzten tributu-zorrak, 13. artikuluaren arabera ordainarazi eta gero, ordaindu behar diren hiruhileko naturalaren lehenbiziko hilabetearen lehenbiziko egunean isilbidez jakinarazitzat hartuko dira. Egun horretatik aitzina, 30 egun baliodun izanen dira borondatezko aldian ordaintzeko.\nAurreko lerroaldean aipatzen diren egunetan ordainarazpenen zerrendak prest ez badaude, Mankomunitatearen iragarki oholean argitaratzen diren egunetik aitzina hasiko da kontatzen borondatezko aldia.\n3. Borondatezko zerbitzuetarako ezarritako tasak, jarduera edo zerbitzuaren eskaera egiten den unean ordainduko dira.\n14. artikuluan aurreikusitakoari jarraituz borondatezko epean ordaintzen ez diren tributu-zorrak, Nafarroako Toki Ogasunei buruzko martxoaren 10eko 2/1995 Foru Legearen 84. artikuluan ezarritako moduan ordaindu beharko dira.\nMankomunitateak zorrak geroratu edo zatika ordaintzeko aukera eman dezake, martxoaren 10eko 2/1995 Foru Legearen 90. artikuluan eta hurrengoetan xedatutakoari jarraikiz.\nTributu-zorren ordainketa honela egin ahal izanen da:\na) Ordainketak helbideratu dituzten subjektu pasiboek, horretarako adierazitako banku edo aurrezki kutxako kontuan kargatuz. Zorra ordaintzen ez bada zergadunari egozten ahal zaizkion arrazoiengatik, Mankomunitateak berak kobratzeko ahalmena ematen dien banku edo aurrezki kutxetan: ordainagiri hauetako bakoitzean tasaren zenbatekoa 1,00 euro gehituko da, kudeaketa gastuak berdintzeko. Gainera, eskatzen baldin badute Mankomunitateak ordainagiria berriz ere igortzea, 0,50 euro ordaindu beharko dute tramite horregatik.\nb) Ordainketak helbideratu ez dituzten subjektu pasiboentzat, Mankomunitateak berak kobratzeko ahalmena ematen dien banku edo aurrezki kutxen bulegoetan. Baldin ordainagiriak ez badituzte pagatzen borondatez ordaintzeko epean, euro bat ordaindu beharko dute ordaindu ez izana jakinarazteko gastuengatik. Eskatzen baldin badute Mankomunitateak ordainagiria igortzea, 0,50 euro ordaindu beharko dute kudeaketa gastuengatik.\nNafarroako Toki Ogasunei buruzko martxoaren 10eko 2/1995 Foru Legean arau-hauste eta zehapenen gainean ezarritako xedapenak aplikatuko dira.\nBakarra.–Ordenantza honetako tasak likidatu, kudeatu, ikuskatu eta bilduko ditu zuzenean Sakanako Mankomunitateak.\nOrain arte ezarritako arau guztiak indarrik gabe gelditu dira, baldin eta maila berekoak edo txikiagokoak badira eta ordenantza honetako xedapenei aurka egiten badiete, haiekin bat ez badatoz edo bateraezinak badira.\nBakarra.–Ordenantza honek NAOn argitaratzen denean hartuko du indarra.\n1) Etxekoa-erretiratuen klubak eta etxebizitzak.\nTarifa finkoa: 83,16 euro.\n2) Profesionalen bulegoak.\nTarifa finkoa: 139,20 euro.\nElkarte gastronomiko pribatuak (urtean 100 m³ bitarte ur kontsumitzen dutenak).\nIrabazi asmorik gabeko kultur elkarteak eta erretirodunen elkarteak.\nNorberaren produktuarendako hotz kamerak.\nIturgintza eta elektrizitate arloko paratzaileak, pintoreak eta gainerako profesionalak, publikora irekita dagoen establezimendurik ez dutenean.\nBestelako tarifetan sartuak ez dauden lanbide liberaletako lokalak.\nTarifa finkoa: 208,79 euro.\nKioskoak eta liburu-dendak.\nBitxi dendak-erloju dendak.\nDolareak eta ardandegiak.\nKalez kaleko azokako postu finkoa eta horretarako biltegiak.\nOgia eta horren eratorriak saltzeko denda.\nZapata dendak eta jantzi dendak.\nGisako lokalak, merkataritzakoak zein industriakoak, beste tarifetan sartzen ez direnak.\nTarifa finkoa: 236,65 euro.\nOrdezko piezen dendak.\nFruta eta barazki biltegiak.\nEtxetresna elektrikoen eta kiroletarako dendak.\nJanari dendak (barazkirik saltzen ez dutenak).\nElikagai dendak (barazkirik saltzen ez dutenak).\nPrestalekurik gabeko gozotegiak.\nTarifa finkoa: 335 euro.\nBarazkiak saltzen dituzten elikagai dendak.\nPrestalekua duten gozotegiak.\nTarifa finkoa: 439,33 euro.\nHarakindegia, urdaitegia, barazki dendak edo arrandegia duten supermerkatu eta autozerbitzuak. (Bakar-bakarrik 150 metro koadro baino gehiago dutenak).\nTarifa finkoa: 399,68 euro.\nJatetxeak, hostalak eta apopilo etxeak jatetxearekin.\nTarifa finkoa: 403,66 euro.\nTarifa finkoa: 346,49 euro.\nOstatuak, kafetegiak, gizarte klubak, gastronomia elkarteak (urteko ur kontsumoa bada 100 metro kubikotik gorakoa), diskotekak, kirol elkarte ostatudunak, kasinoak.\n10) Herriko Etxea, Kontzeju Etxea, bulego publikoak, erakunde publikoak, liburutegiak, museoak, Kultur Etxeak, Epaitegiak, elizak.\nTarifa finkoa: 92,81 euro.\n11) Ikastetxeak, haurtzaindegiak.\nTarifa finkoa: 199,53 euro.\nJatetxea badute aurreko tarifa %35 garestituko da.\n12) Ospitale, klinika, anbulatorio eta osasun etxeetako sanitarioak.\nTarifa finkoa: 200,15 euro.\n13) Egoitzak, kuartelak eta zahar etxeak.\nTarifa finkoa: 389,78 euro.\n14) Industriak eta lantegiak:\nIndustriak eta lantegiak, <30 langile: 229 euro.\nIndustriak eta lantegiak, 30-60 langile: 277,22 euro.\nIndustriak eta lantegiak, >60 langile: 397,65 euro.\nBaskulan emandako pisua: 5,50 euro pisaldi bakoitzeko.\nTarifa finkoa: 90,90 euro.\nTARIFEI ZUZENEAN APLIKATZEKO XEDAPENAK\n–Hiri hondakinak sortzen dituen establezimendu-unitate bati -eta halakotzat hartuko da sartzeko ate bat bakarra duena- tarifa multzo bat baino gehiago badagozkio, aplikatzen ahal zaizkion tarifetatik handiena baizik ez zaio aplikatuko.\n–Ikuskatze lana eginik, ofizioz edo interesdunak eskaturik, tarifa aldatzen ahalko da, errealitatea nabarmen bestelakoa denean, egiaztatu den erabilera egiazkoaren arabera fakturatu dadin.\n–B, C, E, F eta G tarifetan aurreikusitako jardueretan, baldin batez bestekoa baino frankoz ere hondakin gehiago sortzen badira -hala uste izanen da baldin edukiontzi bat edo gehiago erabiltzen bada esklusiboki- lehentasunez aplikatuko da edukiontzi esklusiboaren tarifa.\n–Lau hilabetetik beheitiko “denboraldian” egiten diren jarduerek hiruhilekoko kuota bakar bat sortuko dute, jarduerari dagokion tarifan.\n–Kalez kaleko azokako postu finkoak kasuan kasuko udalari ordainduko zaizkio zuzenean, bilketa berezia behar dutenean. Gehienezko kuota ez da aplikagarria izanen edukiontzi esklusiboaren tarifari.\nHiri lurzoru finkatuan ez da erabilera esklusiboko edukiontzirik emanen, ez bada eskatzaileak egunean 800 litrotik gorako hondakinak sortzen dituelako.\nHarako 9. epigrafeko jarduerei, 300 biztanletik beheitiko udalerri batean badaude eta soilik asteburu eta jaiegunetan irekitzen badira jendearentzat, tarifa bigarren multzoko (Profesionalen bulegoak) tarifa aplikatuko zaie.\nIragarkiaren kodea: L1916697


Izan Bidea dinamikaren lehen urratsak Hego Euskal Herriko herri, auzo eta hiriburuetan – Sare Herritarra\nBadira horren adierazle diren hainbat adibide;\nbatetik, Beatriz Etxeberria eta bere alaba Iratik bizi duten egoera, zeina, duela aste bete salatu genuen moduan, amagandik banandua egon behar izan da konfinamendu osoan zehar bi urte izan arren eta amarekin espetxean egoteko eskubidea izan arren. Aita ere, espetxean izanda, bi gurasoak ikusi gabe daramatza Iratik bi hilabete baino gehiago. Honi gainontzeko 100dik gorako motxiladun umeak, gurasoak ikusi gabe ere bi hilabete eta erdi daramatzatela salatu nahi dugu.\nBestetik Etxeratek argitara eman zuen Julen Atxurra Egurrola, 61 urteko euskal preso lekeitiarrak jasandako buruko isuriaren kasu larria ere errealitate gordin eta jasanezin honen adierazgarria da.\nEta zer esanik ez, denok dakigun Patxi Ruizen egoerari dagokionean, oraindik ere gose greban jarraitzen duena.\nEsan bezala, kasu hauek muturreko eta sortutako ezinegonaren adibide dira. Baina egoeraren gogortze eta larritzeak gainontzeko preso eta senideengan ere eragin latza ekarri du. Gaur egun, etxean behar luketen eta kartzelan dauden 17 larriki gaixo daude; eta 60tik gorakoak 38.\nHoni, Covid-19a dela eta ezarritako alarma egoerak ekarritako kalte gehigarriak gehitu behar zaizkio; urruntze politika dela eta indarrean den bisiten debekua, gurasoak ikusi gabe ia hiru hilabete daramatzaten motxiladun haurrak edota gaixotasunaren hedapena ekidin asmoz ezarri diren espetxe barruko neurriak, zeinaren ondorioz, espetxealdia oraindik eta bortitzagoa bilakatu den.\nNahiko da! Espainia eta Frantziako gobernuek euskal presoei ezartzen dieten salbuespen legedia bertan behera utzi behar dute behin betiko. Egoerak berak erakusten duen urgentziaz beraz, ezinbestean eta berehala, 4 neurri hauek hartzeko exijitzen diegu;\n• euskal preso guztiak Euskal Herrira ekarri behar dira\n• larriki gaixo diren presoak, hala nola, 65 urtetik gorakoak, askatu behar dira\n• preso eta senideek dagozkien bisitak berreskuratu behar dituzte\n• gradu progresioa ahalbidetuz, baldintzak betetzen dituzten presoak etxean egin behar dute\nHori hala, kaleak bete eta aldarri hauek zabaltzera gonbidatu nahi zaituztegu guztioi. Sarek martxan jarritako ‘Izan Bidea’ izeneko dinamikarekin bat eginez, etxerako bidea egin asmoz, inoiz egin den biderik jendetsuenean parte hartzera dei egiten dizuegu, guziton artean egin behar ditugu 3 milloitik gora kilometro, eta horretarako kalean izan behar gera eta orain arte landu dugun konsensu zabal hori, aktibatu eta mugimendu bilakatu, pauso bat emateko garaia da, presoak etxeratzeko garaia da,


Ohiko aforoa berreskuratuko dute Lekeitioko udal eraikinek - Lea-Artibai eta Mutrikuko Hitza : Lea-Artibai eta Mutrikuko Hitza\nOsasun larrialdia bertan behera geratu ostean, udal eraikinek pandemia aurreko neurri batzuk berreskuratuko dituztela jakitera eman du Lekeitioko Udalak. Horrela, pandemian zehaztutako aforo muga desagertu egingo da gaurtik [urriak 13] aurrera.\nArgitu dutenez, kiroldegiak ohiko ordutegia edukiko du berriro, eta bere zerbitzuak betiko guneetara bueltatuko dira: “ikastaroak eta gimnasioko makinak aurretik zeuden geletara lekuz aldatuko dira”. Ostera, erreserba zerbitzua mantenduko dute igerilekuan. Kultur etxeak, liburutegiak, ikasgela eta aretoek betiko aforoa berreskuratuko dute, baita Nautika eta jubilatuen egoitzan ere.\n“Neurri hauekin normaltasun egoera bueltatzeko pausoak emango dira, baina, hala ere, ezin dugu ahaztu pandemia egoera ez dela guztiz desagertu“, gogoratu dute, eta eraikinen barrualdean maskara erabiltzea derrigorrezkoa dela azpimarratu dute.


TEKNIKARIOK-en komunikatua Bingen Zupiriaren adierazpenen harira –\nBingen Zupiria, fokupean.\nTEKNIKARIOK, Euskadiko ekitaldi eta ikuskizunetako langileen sindikatuak, bere iritzia eman nahi du Bingen Zupiria Kultura sailburuak eta Eusko Jaurlaritzaren bozeramaileak 2020-10-24an Diario Vasco egunkarian egindako adierazpenak zehaztuz eta osatuz.\nAdierazpen horiek oso larriak iruditzen zaizkigu, Bingen Zupiriaren hitzen, borondatearen eta erantzukizunaren menpe lanpostu asko baitaude, baita zuzeneko ekitaldietan oinarritzen diren familia askoren ekonomia ere. Elkarrizketa horretan, gure sektorea mespretxatzen du, gu desberdinak sentitzen garela esanez, gure diru ekarpena ukiezina dela ziurtatuz eta gizarteari sektorearen ikuspegi oso distortsionatua emanez, adibidez, aretoak alkohol-kontsumoarekin lotuz.\nOso kezkagarria da Kultura sailburuak publikoki onartzea biktimak egongo direla, eta ez dugu oso errealista ikusten berraktibatzearen inguruan duen ikuspegia. TEKNIKARIOK sindikatuak puntu batzuk argitu eta gezurtatu nahi ditugu:\n1- BEREZIAK GARA?\nEz! ez gara, eta ez dugu hala izatea eskatzen; izan ere, ez gara erreskatatzeko zalantzarik ez dagoen beste sektore batzuk baino bereziagoak. Baina pandemiak gehien eragiten dion sektoreetako bat gara, gure jarduera %80 jaitsi delako, eta ekitaldiak bertan behera geratzen jarraitzen dutelako, eta horrek badu desberdintasun puntu bat. Jarduera beste batzuei bezala berreskuratzen utziz gero, ez legoke hainbeste biktimarik. 18.000 lagunentzako espazioetan, 400 pertsona baino gehiago sartzen dira, segurtasun osoz, autobus batean antzerki batean baino pertsona gehiago pilatzen delarik.\nKulturan aplikatzen den osasun-protokoloa eguneratuta egongo balitz eta MAIATZEKOA izango ez balitz (hilabete hauetan zientziak aurrera egin ez duela ematen du), aforoak handiagoak eta seguruagoak izango lirateke, ez genuke gutxi erabilitako auditoriorik edo BECeko pabiloi hutsik edukiko, ikuskizunak errentagarriak izango lirateke eta ez litzateke hainbeste biktimarik egongo. Kultura Sailarekin hitz egin dugu, beste leku batzuetan erabiltzen diren protokolo eguneratuak helaraziz, kopuru handiagoekin funtzionatzen dutenak eta seguruak direnak. Ordea, erantzuna izan da maiatzean lan asko egin zutela gai honi buruz, eta ez dela orain honetarako momentua.\nKultura jarduera ekonomikoen epigrafeetan kokatu behar da, jakina. Arazoa zure jarduerarako epigraferik ez dagoenean iristen da, eta hori da hain zuzen ere gutako askori gertatzen zaiguna. Horregatik, hauek sortzea eskatzen dugu.\nModu honetan, titularrak betetzeko erabili dituzuen laguntzak jaso ahal izango genituzke eta 2.500.000 €-en %9 baino gehiago gastatuko litzateke. Gainera, laguntza horiek (Estatukoekin bateraezinak) Estatukoak baino lehenago atera izan balira, kobratu ahal izango genituzke, eta ez litzateke hainbeste biktimarik egongo.\nEz egotzi guri, langileei, administrazioaren desordena, eta esan argi eta garbi kultura-sektorearen zein zati ez den arduratu administrazio kaosa saihesteaz beste jarduera batzuekin lotura ukatuz. Administrazioek lau hamarkada izan dituzue antolatzeko (denak EAJk zuzendu ditu, Blanca Urgellen 2009-2012 legegintzaldia izan ezik), eta gu gara zuen\nkudeaketa sufritzen dugunak. Kultura Sailarekin egin genuen bileran, errealitate hori azaldu genuen, eta Gobernuak egoera nahasi honetan lan egin zezala eskatu genuen. Erantzuna “ez dakit nola eta ez dakit nork” izan zen.\nKultura sailburuak Kulturaren giza balioa onartuko balu hau babestu egingo luke, eta duen balio ekonomikoa ezagutuz gero, galtzen ari den aberastasunaz jabetuko litzateke. Urtean 762 milioi dira EAEn zure sailaren datu ofizialen arabera, BPGaren %3,8. Praktikan eragina handiagoa da langileok arte eszenikoez gain mitin politikoetan, biltzar medikoetan, industria-azoketan eta abarretan egiten baitugu lan.\nEz dugu ulertzen zer proposatzen duzun, zuzeneko ekitaldiak presentzialak dira, inoiz ez dira digitalizazioarekin ordezkatuko, eta digitalizazioak ez du lanera itzultzea erraztuko; gainera, ziurrenik, ekitaldi bakoitzeko lanpostuak murriztuko lirateke. Digitalizazioaren bidez murriztuko al dituzu zuzeneko ekitaldietako biktimak?\n6- ZURE ERREALITATEA, BERREKINTZAREN GURE BIZIPENA\nElkarrizketan, berriz ere zure errealitate idealizatuaz hitz egin duzu, baina gure bizipena da “AAA // Actúa Ayuda Alimenta” izeneko GKE bat sortu behar izan dela. Pandemiaren ondorioz krisi sakonean sartu diren kultura-sektoreko eta sorkuntza-industrietako profesionalei laguntzera bideratutako elkartea da. Oinarrizko laguntzak, informazioa eta konexioak ematen dituzte. Lan-esparrua aktibatzen duten ekimenak sustatzen dituzte, kultura eta berau posible egiten duen langileak bizirik mantentzeko.\nEgin diren programazioez hitz egiteak lan handia egon dela pentsaraziko lioke irakurleari. Baina GKEak, eta EZEZTATUTAKO ikuskizunen %80 dira errealitatea.\nAmaitzeko, hemen egoten jarraitzeko asmoa adierazi nahi dugu, gure lana izugarri gustatzen zaigulako eta lankidetzan aritzeko, laguntzeko eta informazioa emateko prest gaudelako. Gainera, badakigu Kultura Sailean pertsona batzuk lanean ari direla adierazpen hauek gauzatu ez daitezen.\nbingen zupiria, Covid-19, Kultura, Teknikariok


Denda soil bat baino askoz gehiago - Igeldoko Nekazal Kooperatiba\nZergatik bilatu kanpoan, bertan daukaguna?\nBertako produktuak kontsumitzeak inguruko guztiontzako onura dakar. Kalitatezko produktuak, prezio justuan, eta herrian bertan inbertituz.\nIKO, denda bat baina askoz gehiago\nGure Kooperatiban Igeldo herri proiektua aurrera ateratzeko hainbat ekimen abiatu nahi ditugu. Lehena, denon bilgunea izango den denda.\nHerri proiektu zabal honen aurreneko pausua\nHau gure lehen pausua besterik ez da. Igeldo herriari behar duen lekua eman nahi diogu, herritik herriarentzat; herritik mundura.\nHornitzaileei zuzenean erosiz, ekoizleei prezio egokia ordaintzea ahalbidetzen da.\nTokikoa eta sasoikoa\nKontsumitzaileei tokiko, kalitatezko eta ahal den neurrian sasoiko eta eredu ekologikoan ekoitzitako produktua eskainiko zaie.\nTokiko ekoizle sarearen jarduna indartuko da eta haientzako merkatu lokala sortuko da.\nIKO Igeldoko Kooperatiba\nIgeldoko kooperatibaren hazia 1911. urtean erein zuten.\nEz da erraza ehun urte baina gehiagoko ibilbidea bi lerrotan laburbiltzea, baina funtsean bizitza luze eta gorabeheratsu honek batu ditu iragana, oraina eta geroa, kooperatibaren esentzia bizirik mantenduz, kontuan hartuta ekoizleen eta kontsumitzaileen aliantza sendoa sortzeko tresna dela, herriaren alde eta herriarentzat egina dena.\nDiotenez, etxea teilatutik eraikitzen hastea ez omen da gomendagarria, baina kasu honetan teilatuak markatzen digu nekazarien kooperatibaren egoitza berreraikitzeko abiapuntua. 2005 urtetik auzolanean eta herritarren inplikazio handiarekin egoitza errealitate bihurtu zen:\n25 pertsonako lantalde finko batek eta bazkide-laguntzaile moduan gehitutako herritarrak izan dira ezinbestekoak ekimenean.\nIgeldoren berezitasunak kontuan izanik ekonomia soziala orientatzen duten printzipioetan ere oinaritzen da proiektua; bazkideen parte hartze demokratikoa ardatza izanik, helburu sendoak finkatu ditu.\nDendan kalitatezko eta hurbileko zerbitzua eskaintzea, herritarren bizi kalitatea hobetzeko eta herria biziberritzeko.\nZuzeneko erosketan oinarritutako zirkuitu laburreko merkatu-estrategiak garatzea, tokiko ekoizleen produktuak biztanleentzako eskuragarri izateko.\nIgeldora hurbiltzen diren bisitariei bertako eskaintza helaraztea, bai produktu aldetik eta baita ondare natural eta historiko aldetik ere, hurbileko tratuaren bitartez kalitatezko turismo eredua sustatzeko.\nIgeldon herri proiektua bultzatzen!\nIgeldon elikaduraren eta merkataritzaren sektorean hutsune bat betetzeko xedez, kooperatibak IKO denda irekitzeko proiektua jarri du abian.\nOhiko nekazari kooperatiba baten zerbitzuak ere eskainiko ditu, nekazaritzarako eta abeltzaintzarako beharrezkoak diren gaiak salduz.\nEtorkizuneko proiektuak dinamizatu eta garatzeko gune bihurtuz.\nTokiko nekazaritza-ekoizpena biziberritzeko eta eredu agroekologikoa sustatzeko proiektua bultzatzen ari gara. Landa eremuko dinamismoa sustatzeko ekimen komunitarioa.\nBehar sozial ezberdinak kooperazioan oinarrituta asetzeko proiektua eta espazioaren lanketa da, tokiko ekoizle txikientzako prezio justuan saltzeko merkatu lokala eskura jartzen duena.


David Beriain kazetariaren hileta Artaxoan\nSenide eta lagunek azken agurra eman diote David Beriaini Artaxoan\nAuzotarrak, senideak, sektoreko profesionalak eta agintariak bildu dira Burkina Fason hildako kazetari nafarraren hiletan.\nDavid Beriaini azken agurra eman diote gaur Artaxoan\nDavid Beriain kazetariaren Burkina Fasoko hilketak eragindako minarekin batera, nabarmentzekoa izan da gaur Beriaini eta haren ibilbide profesionalari egindako aitorpena Artaxoan (Nafarroa), bere jaioterrian, senide, lagun eta lankideek egin dioten agurrean.\nDavid Beriain eta Roberto Fraile euskal kameraria, Rory Young kontserbazionista irlandarrerekin batera, segada batean hil zituzten Burkina Fason, Afrikako herrialde honetako ezkutuko ehizari buruzko dokumental bat filmatzen ari zirela.\n"Davidek bere herria maite zuen eta herriak bera", herrian sarri errepikatu diren hitzak egunotan, eta agerian gelditu da maitasun hori bai ezagutzen zutenen oroitzapenetan, bere herriaz zein harro zegoen azpimarratu dutenak, bai eta bizilagunen maitasun-adierazpenetan ere. Herriak txalo artean hartu zuen bart Berianen hilkutxa. Haren gorpuzkinak etxekoen artean lurperatu dituzte.\nHileta Artaxoako Urraca Reina ikastetxe publikoan egin dute, covid-19a saihesteko segurtasun neurriak errespetatuta.\nBertan, bere senide eta lagunak, Maria Chivite Nafarroako presidentea, Juan Ramon Elorz Artaxoako alkatea, lankideak, bere ekoiztetxeko kideak eta beste hedabide batzuetako kideak izan dira.


Algortako txosnetan egindako lapurreta deitoratu dute herri-eragileek - Getxo - Hiruka.eus\nAlgortako txosnetan egindako lapurreta deitoratu dute herri-eragileek\nErredakzioa 2019-07-29 18:07\nIaz egindako lapurreten aurkako agerraldia.\nBarikutik zapatura bitarteko goizaldean, San Inazio jaiak hasi baino ordu gutxi lehenago Algortako txosna bitan egindako lapurreta gogor gaitzetsi dute hainbat elkarte eta eragilek. Lapurrek 200 botila baino gehiago eroan zituzten; daborduko pertsona bat atxilotu dute egileetako bat izan daitekeelakoan.\nSare sozialetan zabalkunde handia izan duen irudi batean ikusten da lapurreta egin duten txosnetako batetik motxila bategaz irteten den gizon bat; itxuraz, horixe da atxilotutakoa. Zehazki, Algortatik Hanka kolektiboak eta Abian Kultur Elkarteak ipinitako txosnetatik eroan zituzten botilak. Gertakaria salatzeko zabaldu duten idatzian, herri-elkarteek diote lapurrek herri-proiektuak jorratzen dituzten taldeei, eta, honenbestez, "herriari" lapurtu diotela, baita talde horien urte osoko proiektuak kolokan ipini ere.\nAzkenik, herritarrei babesa eta elkartasuna eskatu dizkiete. "Txosnak arriskuan egoteak jai herrikoiak arriskuan egotea dakar", gehitu dute.


"Berreziketa" - Deia\nrikardo arregi 29.07.2020 | 00:18\nESPAINIAKO epaitegi, auzitegi eta abarrekoek ez dute inoiz jendea harritzeko aukerarik txikiena ere galtzen (txarrerako, jakina). Uste denean ikusten ari garen azken erabakiaren astakeriak muga guztiak gainditu dituela, beste erabaki bat dator, aurrekoa berehala haur jolas kategoriara bidaltzen duena. Hemen askok jasan izan behar dute Espainiako justiziaren lazkeria. Ez naiz ezer berririk esaten ari.\nPreso katalanekin orain "berreziketa" kontzeptua atera digute epaileek: presoek ez dute ulertu nahi zergatik dauden kartzelan, ez dute bereganatu zein handiak izan diren espetxera eraman dituzten delituak, ez dute konstituzioa (espainiarra) ulertu, are gutxiago errespetatu, beraz, edozein baimen izan baino lehenago, "berreziketa" ikastaro bat egin beharko lukete nahitaez. Auzitegi Gorenak hartu berri du erabakia kontua zenbait epaileren eskuetatik pasa eta gero, azken finean, presoen ideologia aldatzeko ahalegina baita argi eta garbi. Baimenak, hirugarren graduak eta "abantaila" guztiak ez dira ezer izango "berreziketa" izan arte. Presoek, hasteko, onartu egin behar dute Auzitegi Gorenaren erabaki guztiak bidezkoak direla, eta gero gerokoak. Umiliazioa hasteko, eta gero ikusiko dugu.\nNiri, horrekin guztiarekin, Txinako Iraultza Kultural hura etorri zait gogora: jendea espetxera eramatea ez zen nahikoa, ulertu egin behar zuten zergatik zeuden han, onartu egin behar zuten benetan merezi zutela zigorra; bizimodua, pentsamendua eta barne mundua aldatzea premiazkoa zen. Maoren liburu gorria eta nekazari-tza pedagogiarik onena omen ziren. Auzitegi Gorenak ere uste du kartzelan egotea ez dela nahikoa. Adierazpenak egin behar dira eta damuak agertu. Katolikoek sistema bera dute: kontzientzia azterketa, egindako bekatuen aurrean mina, ontzeko asmoa, bekatuen aitortza, zigorra bete. Izugarria da eliza katoliko erromakoak utzi duen aztarna.\nAuzitegi Gorena ez da maoista, ez inkisizioa, baina gai da aurrekari guztiak txiki uzteko. Oraindik, behintzat, "berreziketa" prozesuan ez ditu jarri preso politiko katalanak madariak biltzen Lleidako lurretan.


“Kultura etxez etxe”, Aldundiaren kanpaina etxean kulturaz gozatzeko - kulturaraba - web.araba.eus\n“Kultura etxez etxe”, Aldundiaren kanpaina etxean kulturaz gozatzeko - kulturaraba\n“Kultura etxez etxe”, Aldundiaren kanpaina etxean kulturaz gozatzeko\nnull “Kultura etxez etxe”, Aldundiaren kanpaina etxean kulturaz gozatzeko\nKultura eta Kirol Sailak, Ana del Val diputatuaren zuzendaritzapean, jarduera multzo bat proposatu du AFAk zaintzen duen museo, historia, arkitektura eta kultura ondareaz gozatu ahal izateko, alarmak irauten duen aldian, #Kulturaetxezetxe lemarekin.\nMuseo sareari buruz, lehenengo eta behin, sare horren hiru webgune berrituak bisitatuz:\nBigarrenik, bisita birtualaren bidez hiru web orri horietan zein sareko beste bi museoetarako esteketan (webguneak berritze prozesuan daude). Gainera, museo sareak egunero nabarmenduko ditu bere sareetan museo bakoitzeko hainbat obra eta pieza, bere azalpenarekin.\nHorri gehitu behar zaizkio sarearen bidezko aukerak, zeinak sail beraren mendeko Historia eta Arkitektura Ondarearen Zerbitzuak ere ahalbidetzen baititu "Arabako ondare historikoaren kultura sareak" STORYMAP edo MAPAKONTARIrekin.\nSTORYMAP bat da GEOARABA programaren barruan, eta "Lurralde historikoan dagoen ondare historiko kulturala zabaltzea" du helburu, Euskal Kultura Ondareari buruzko 6/2019 Legeak foru aldundiei ematen dien eskumen esparruaren arabera.\nFormatu horren berritasun nagusia da erakusten duen informazioa automatikoki esportatzen dela datu base bakar batetik ("ondare historiko-arkitektonikoaren dokumentu funtsak" izenekoa). Horrela, informazio guztia zentralizatuta dago, eskuragarri dago eta etengabe eguneratzen da. Sartu\nEzagutu ezazu Arabako kultura-ondasuna. Lehiaketa\nProposamen horiei Arabadok atariak eskaintzen dituen aukerak gehitu behar zaizkie. Atari hori aldundiak Agiritegian gordetako dokumentazioaren katalogoa linean zabaltzeko sortu da, eta testu funtsen, kartografien, argazkien eta musikaren atalen bidez, erabiltzaileak erregistro katalografikoetara eta haien irudi digitalizatuetara jo dezake. Webgune honetan sartu\nArtiumen kasuan, Arte Garaikidearen Euskal Museoak #ArtiumMuseoConectado kanpaina abiatu du sare sozialetan, helburu berarekin. Bere webgunea http://www.artium.eus/ helbidean bisita daiteke.\nKatedralaren kasuan, katedralaren lanak ikus daitezke www.catedralvitoria.eus web orrian, bai eta hainbat urtetan nola zaharberritu den erakusten duten ibilbide birtualak egin ere http://vr360.catedralvitoria.eus/ web orrian.\nEta Arte eta Lanbide Eskolak bere webgunean atal bat jarri du "Etxetik sortzeko". Atal horretan, arte plastikoen inguruko sormena landu nahi da, eta ikastetxeko irakasleek proposamenak egingo dizkiete haurrei, gazteei eta helduei edozein diziplinatan esperimentatzeko, ikasteko eta gozatzeko.


I. Villasound Musika Jaialdi barritzailea Bilbon - bizkaie.biz\nBizkaie! 2020-10-01 13:38 Musikea\nBakarlari eta talde gazteak sustatzea da asmoa.\n2021eko apirilean, VillaSoundBilbao Jaialdiaren barruan, 4 kontzertu egingo dira Bilborocken. Horretarako, epaimahai profesional batek Euskadiko eta Nafarroako 12 bakarlari edo talde gazte aukeratuko ditu. Kontzertuak doban dira. Kontzertu horreetan parte hartu nahi dabenek hemen aurkeztu leikiez lanak urriaren 1ean hasi eta zemendiaren 9ra arte. Urtarrilaren lehen hamabostaldian jakinarazoko dira aukeratutako taldeak.\nItxaso Erroteta zinegotziak, epaimahaikide eta gazteen musikearen arloari lotutako Lorea Argarategaz batera, VillaSoundBilbao jaialdia aurkeztu dau gaur goizean. Errotetak azpimarratu dauenez, jaialdi barritzaile honen ezaugarri garrantzitsuenetako bat da aukeraketea nahikoa zabal egingo dala eta edozein musika estilo onartuko dirala (rocka, popa, metala, trapa, elektronika, folka, egileena...).\nGazteria eta Kirol Saileko zinegotziak azpimarratu dau VillaSound Bilbao Jaialdiak musikearen panoraman emakumeen presentzia sustatzen lagundu nahi dauela eta horregaitik, emakumeak jaialdiaren fase eta jarduera guztietan egongo dira, emakumez osotutako bakarlariei edo bandei ikusgarritasuna emon gura jeke.\nBilborocken 4 kontzertu emon ondoren, showcasean parte hartzen daben 12 taldeetatik 6 talde VSB MENTORING prestakuntza-programa batean parte hartzeko aukeratuko ditue. Programa hori 2021eko maiatzetik urrira bitartean izango da eta hautatutako talde edo bakarlarien beharrizanetara egokituko da. Errotetak adierazo dau "jarduteko espazioak eskaini nahi deutseguz, baita laguntza eta prestakuntza programa bat be, bandak bultzatzeko eta indartzeko, tresnak eta aholkularitza espezializatua emonez, euren jarduerea profesionaliza deien”. Profesionalek emongo dabe prestakuntza hori eta hainbat gai jorratuko ditue: sare sozialetan edukiak sartzea, produkzino teknikoa, zuzeneko interpretazinoa hobetzea, jaubetza intelektuala edo eskubideen kudeaketea eta sustapena, kontzertuak, birak eta hartu-emonak enpresa sustatzaileakaz.\nPrograma VSB TourOagaz amaituko da, 2021ean. VSB MENTORING prestakuntzako eta lagun egiteko aldiaren ondoren, parte hartuko daben sei taldeetako bat Espainiako uri batzuetan joteko aukeratuko dabe. Lau kontzertuko birea 2021eko azken hiruhilekoan egingo da. Helburuak dira banden proiekzinoa bultzatzea, beste leku batzuetako banda gazteakaz sinergiak sortzea eta personen talentua Bilbotik kanpo zabaltzea.\nJaialdi honen hasierea datorren hilean, zemendian, izango da Bilborocken, VSB TALK jardunaldi edegiagaz.


2016ko Go!azen antzezlana emango du ETB1ek eta eitb.eus-ek 2017ko abenduaren 9an | Go!azen | EiTB\n2016ko Go!azen antzezlana emango du ETB1ek eta eitb.eus-ek 2017ko abenduaren 9an\n'Go!azen'en antzezlana ikusgai, gaur gauean, eitb.eus-en eta ETB1en\nEibarren grabatu zen antzezlana da 21:00etan, telesailaren ohiko ordutegian, emango dena.\n'Go!azen' telesailaren antzerkia, ostiral honetan, eitb.eus-en eta ETB1en!\n'Go!azen'i buruzko informazio guztia\nOstiral honetan ez da 'Go!azen' telesailaren atal berririk emango. Horren ordez, Haizearen eta Mikelen arteko maitasun istorioa kontatzen duen 'Go!azen antzezlana' izango da ikusgai telesailaren ohiko orduan, 21:00etan.\nIazko abendutik aurtengo maiatzera bitartean, herriz herri ibili zen 'Go!azen' telesailaren lantaldea antzezlana taularatzen. Eibarren 2017ko otsailaren 11n grabatutako emanaldia izango da ikusgai ETB1en eta eitb.eus-en. Haizearen eta Mikelen arteko maitasun istorioa kontatzen du lan horrek. Mikel, Basakabi udalekuko langilea, eta Haizea, ikasleetako bat, maitemindu egingo dira, baina bien arteko maitasunak gauza asko izango ditu kontra.\nAitana eta Paula Etxeberria ahizpak (Elene eta Haizea), Markel Gajate (Mikel), Aritz Mendiola (Gari), Asier Burguete (Markel) eta Ramon Agirre (Zuzen) aktoreek parte hartu zuten antzezlan honetan.\nTelesaila bezala, antzezlana ere musikala izan zen, eta 'Go!azen 3.0' telesailean entzun ziren abestietako asko taularatu zituzten.\nAntzezlanaren emisioa 'Go!azen'en ohiko orduan hasiko da, 21:00etan, eta eitb.eus-en eta ETB1en izango da ikusgai.


Osakidetzak sukaldea, mihiseria eta garbiketa pribatizatzen ditu Urdulizeko ospitalean - OSAKIDETZA | sindicato ESK sindikatua\nPribatizazioaren aurkako mobilizazio sindikal eta sozial baten alde\nOsakidetzak Urdulizeko Ospitaleko sukalde, mihiseria eta garbitegi zerbitzuen lizitazioa argitaratu ditu eguberri garaiaren erdian, kanpo enpresek ustiatu dezaten. Prozesu hau ospitalearen irekierarekin hasi zen, garbiketa zerbitzuarekin.\nUrrats berri honekin Darpon jaunak ez ditu bere akoridio propioak betetzen; ez Funtzio Publikoko Mahai Orokorrarena ezta Osakidetzako lan-baldintzak arautzen dituen Akordioarena. Akordio hauetan externalizazio berririk ez egiteko eta egindakoak leheneratzeko erabakia hartu zen. Jarrera autoritario eta antidemokratikoa erakusten du beste behin ere gure kontseiariak. Zertarako balio dute Gobernuak sarritan aladarrikatzen dituen negozizio mahaiak, ez ba du gero errespetatzen bertan akortdatzen dena?\nErabaki hau gizarte eta langileen interesak kaltetuko dituzten printzipioetan oinarritzen da; alde batetik pribatizazioak beti dakarren gainkostua eta bestetik prekarietatea eta kalitatearen galera.\nKontseilari jaunak argudiatzen du alor pribatutik ere aberastasuna eta lana sortzen dela. Argudio faltsua da. Lan sorreraren aldetik esan behar dugu ez direla lanpostu gehiago sortzen enpresa pribatua izateagatik; lanpostuak prekarioagoak izango direla baieztatu daiteke ordea. Beste aldetik, Darponek “aberastasunaren sorrerra” aipatzen duenean, diru publikoa enpresa pribatura traspasatzea esan nahi du. Eta enpresa hauek ez dute soilik langileen soldatak kitatu behar, horri enpresaren “irabazia” gehitu behar zaio.\nBeraz, zerbitzu hauek publikoak izan ezkero, Osakidetzak enpresa pribatuak daroan “irabazia” aurreztuko luke. Hori bai litzateke aberastasuna metatzea, enpresa pribatuari ematea aldiz, xahutzea. Nafarroan argi dakite aspaldi pribatizazioak gainkostua dakarrela. Nafarroako Kontuen Ganberak, diru publikoa fiskalizaten duen erakundeak, zerbitzu hauen pribatizazioak 670.000 eurotako gainkostua suposatu zuela esan zuen. EAEn ere, oso gertu daukagu eskola jantokiekin gertatu zena.\nBeste aldetik, Kontseilariak ez du kontutan hartzen pribatizazioak daukan eragin ezkorra kalitatearen galeran. Ez du egiten ez duelako pisuzko argudiorik. Ikusi besterik ez da egin behar Nafarroan izan ziren erabiltzaileen milaka salaketak sukaldeak pribatizatu zirenean.\nGogoratu behar da Osakidetzak, egun, 330 miloi euro baino gehiago behar dituela enpresa pribatuentzako eta Urdulizeko Ospitalearek garbiketa zerbitzuak urtean 100.000 eurotako gainkostua suposatzen duela.\nOsakidetzak sukaldea, garbiketa, mihiseria eta mantentze-lanak bezalako oinarrizko zerbitzuen pribatizazioaren prozesuan aurrera jarraitzen du, langile ez-sanitarioak egiten duten lana garrantzitsua ez delako idei okerrarekin. Ikerketa objetiboak adierzten dute zerbitzu hauen garrantzia tratamendu medikuen kalitate, hobekuntza eta eraginkortasunean, baita garbiketaren eragina osasun zentroen heriotza-tasan. Pisuzko argudioak hauek guztiak lan hauek Osakidetzako langileak egin ditzaten.\nArrazoi hauek direla eta ESKak lehiaketa publiko hau bertan behera uztea eskatzen dio Osakidetzari, zerbitzu hauek alor publikotik kudeatu daitezen eta zerbitzu kalitate eta lan baldintza duinak mantendu daitezen.\nDarponek berriz gezurretan dabil, hau da auzi honen muinean dagoena. Urdulizeko Ospitalean ez zela zerbitzurik pribatizatuko adierazi zuen eta pribatizazioekin ireki da. Argi dago maila etiko eskasa duela eta arazoa ez dela bilerekin konpoduko, kontutan izanda Osakidetzak zinatutako akordioak ere ez dituela betetzen. Zer espero dezakugu IMQ (osasun pribatua) zuzendu duen Kontseilari honekin? Faltan botatzen baditu bere osasun pribatuko gestore garaiak inork ez du behrtzen Osakidetzan geratzera. Langile eta erabiltzaileak txalotuko dugu bere erabakia.\nESKak ez du baimenduko Kontseilari honek (eta babesten duen Urkulluren gobernuak) bide horretatik jarraitzea. Horretarako zentzugabekeri honekin amaituko duen mobilizazio zabala eta sendoa sortzea ezinbestekoa ikusten dugu; Osakidetzako zerrendetatik lanpostu guztiak kontratatuko duen osasun 100% publikoa defendatuko duen langile, sindikatu, erabiltzaile, mugimendi asoziatiboa eta ezkerreko alderdiek babestutako mobilizazioa. Kaltatezko osasun publikoaren defentsa guztion ardura delako.\nHau da aurrerantzako erronka eta bertan gure ahalegin guztiak bildu behar ditugu.


KOKAPENA / Urdaibaiko Biosferaren Erreserba - Urdaibai Bird Center\nKOKAPENA / Urdaibaiko Biosferaren Erreserba\nUrdaibai, Euskal Autonomia Erkidegoko Biosferaren Erreserba bakarra izateaz gain, euskal itsasbazterreko espazio babesturik baliotsuena da. 22 udalerriz dago osatuta, eta 45.000 biztanle inguru bizi dira bertan. Bere lurraldea Oka errekaren arro hidrografikoari dagokio, eta 220 km2-ko zabalera dauka. Bertan, ekosistema eta paisaia mota ugari daude, eta, besteak beste, artadi kantauriarrak, landazabal atlantikoa, kostaldeko itsasbazterra eta padurak nabarmentzen dira.\nPadurak Euskal Herri Atlantikoko hezegunerik garrantzitsuenak dira, bai duten hedaduragatik zein bertako habitaten kontserbazio-mailagatik. Hori horrela, oso leku esanguratsua da hegaztien atseden-gune gisa, migrazio-aldietan eta negualdian.\nUrdaibaik garrantzi ekologiko eta ornitologiko handia dauka. Aldi berean, oreka interesgarria dauka gizakiak sortutako jarduera ekonomikoen eta natura oparoaren artean, eta, ondorioz, garapen iraunkorrean oinarritutako garapen sozioekonomikoko eredua nagusitzen da. Oreka horri esker, UNESCOk Biosferaren Erreserba izendatu zuen 1984an.\nBiosferaren Erreserbaren garrantzi ornitologikoaren aintzatespen gisa, bertako hezeguneak HBBG gune (Hegaztien Babes Berezirako Gunea) izendatu ziren 1994an, eta, ondoren, lurralde hau Natura 2000 Sarearen barruan sartu zen. Era berean, nazioarteko mailako garrantzia duten hezeguneen Ramsar Hitzarmenean sartu zuten 1992an.\nUrdaibaiko Biosferaren Erreserbak duen aberastasun ornitologikoa abalatzeko, inguru honetan hainbat ikerketa egin dira aspaldi-aspalditik. Hori horrela, urte osoan, 250 bat hegazti-espezie ikus daitezke Erreserban.\nInformazio gehiago: https://www.euskadi.net/informacion/urdaibai-biosfera-erreserba/r49-rbu/eu/


« LETE, XABIER PELLO LIZARRALDE »\nGenero askotarikoak (narratiba, poesia, haur-literatura, antzerkia, aforismoa…) landu dituen idazle emankorrenetakoa eta kritikak estimatua da Linazasoro, batik bat poesia eta narrazio laburren eremuan. Linazasororen poesia eta narratiba, baina, idazlearen beraren eskuek eginak izanagatik, gaien, erreferentzien zein adierazpideen aldetik oso bereiz doazen ibilbide luzeko bi ubide nagusi dira. Tolosarraren narrazio laburrek absurdua ustiatzen dute maiz, umore eta (auto)ironia gordinez, mundu-ikuskera etsitua agertzen du, indarkeriak, heriotzak, krudelkeriak eta arrazionaltasun ezak inguratua. Umorera, ironiara jo izan du Linazasoro narratzaileak mundu eta bizitza mingotsaren adierazpideen leungarri. Bestelakoa dira, baina, Linazasoro poetaren hizkuntza literarioa eta gaiak zein bizitzaren eta heriotzaren gaineko gogoetak. Absurdutik, umoretik, esperpentutik urrun, maitasunaren gorazarrea dago poesia horren funtsean, heriotzari aurre egiteko bide bakar gisa, salbazio gisa.\nEgilearen beraren hitzetan, ulertzekoa da irakurleen harridura idazleak landutako bi generoen artean dauden diferentziez jabetzean, “neuri ere, askotan, ez baitzait iruditzen nire poemak eta nire ipuinak pertsona berak idatz zitzakeenik. (…)” Alabaina, Linazasorok elkarren osagarri ikusten ditu bere poesia eta narratiba lanak: “oso desberdinak dira tonuz eta idazmoldez eta jaiduraz eta nahi den guztiaz, eta horrexegatik, hain zuzen ere, dira osagarriak.” (Volgako Batelariak, 2006). Edonola ere, funtsean, heriotzak eta denboraren joanak, bizitzaren zentzu-gabeziak sortutako larridura dago dela poesia dela ipuina lantzen duten lanen oinarrian.\nBakardade eta inkomunikazio ia erabatekotik mintzo da ni poetikoa lehenengo poema-liburuan. Baina, Koldo Izagirrek esan izan duenez, “inkomunikazioa haustearen prozesua da Karlos Linazasororen poesia, eta horregatik da, bilduenean ere, ezin humanoagoa.” (Izagirre, 2002). Ni bakartua, beraz, zu-ra hurbilduz doa, eta bakardadea pitzatuz, hurrengo poema-liburuan, trantsiziozkotzat hartu izan den Apunte eta ahanzturak liburuan (Kutxa Fundazioa 1993), zeinak Irun Hiria poesia saria irabazi baitzuen. Maitasuneranzko eta komunikazioranzko irekitzea agerikoagoa da hurrengo poema-bilduman, Euriaren eskuak (Alberdania, 1995) izenekoan. Heriotza eta denboraren joana dira poesiaren motor garrantzitsuenetakoak, baina haiei aurre egin nahian otoitz-tankerako poemak ondu zituen Linazasorok, maitasuna sublimatzen dutenak, denborari aurre egin diezaiokeen eragile bakar gisa. Erritmo aldetik, bertso-lerro laburragoak darabiltza Linazasorok horrakoan, eta trinkoagoa bihurtu da bere poesia.\nPoesiaren eta saiakeraren arteko bidegurutzean, aforismo liburuak ere plazaratu ditu Linazasorok azken urteotan: Isiltasunaren adabakiak (Pamiela, 2004), Beti eder dena (Erein, 2006) eta Esan gabe doaz (Utriusque Vasconiae, 2009). Irudi poetikoen apunteak, hainbat idazleren aipuak, literaturaren gaineko gogoetak, hausnarketa metafisikoak… askotarikoak dira Linazasororen aforismoen gaiak. Euskarazkoekin batera, gaztelaniazko aforismoak ere batu ditu bere liburuetan tolosarrak. Gaztelaniaz sortutako aforismo liburu bat ere badu argitaratua: Lo que no está escrito (Eclipsados, 2010).\nBaina, esan bezala, poesiarekin batera, Linazasororen obraren bigarren sail handia narrazioek osatzen dute. Narratiban, esan liteke bi motatako liburuak argitaratu dituela egileak: ipuin-liburuak, batetik, eta nobela labur hibridoak, bestetik. Ipuin-liburua da Eldarnioak, 1991ko narratiba-lana (Erein), egilearen lehenengoa; bada, izenburutik beretik aurreratzen da Linazasororen ipuinen poetika modukoa: eldarnioak, sukar-ametsak, haluzinazioak dira ipuinetako asko. Errealismotik urrun kokatzen da Linazasororen ipuingintza, absurdutik asko duen fantasiaren esparruan, mundu onirikoen eta surrealisten eremuan. Kafkari asko zor dioten giro absurduak, bukaera ezustekoak, lirikotasunera jotzen duten piezak… askotariko ipuinak biltzen ditu egilearen lehenengo ipuin-bilduma horrek.\nAutoironia eta umore beltza dira Linazasororen narratibaren beste ezaugarrietako bi. Bada haietarik Zer gerta ere (Alberdania, 1994) hurrengo ipuin-bilduman; izan ere, beste narrazio askotan egin bezala, bilduma horretan alter egoa baliatzen du egileak autoironiara jotzeko. “Bernardo L. T. ko liburuzainak amaigabe utzi zuen nobela osoa” gisa aurkezten da bilduma, egileaz bezala literatur generoen hierarkia eta ipuinaren gutxiespena ironizatuz. Borges, Cortazar edo Kafka erreferente dira Linazasororen lan horretan ere, hurrengoetan bezalatsu. Bide beretik doaz Ez balego beste mundurik (Alberdania, 2000) eta Ipuin errotikoak (Alberdania, 2001), bateratsu argitaratutako lanak. Lehenengo bildumak, ipuin labur eta ertainez gain, narrazio luze bat ere jasotzen du (“Oinazeak orduak luze ditu”); bigarrenak, aldiz, ipuin labur eta hiperlaburrak biltzen ditu nagusiki. Aurreko liburuetan landutako osagaietan sakontzen du Linazasorok: absurdua, esperpentoa, mundu onirikoak, kritika soziala, umore beltza…\nGlosolaliak eta beste (Alberdania, 2005) Joseba Jaka Beka irabazitako lanean muturrera eraman zituen Linazasorok aurreko liburuetako joerak. Inkomunikazioa eta heriotzaren presentzia, umore beltzarekin batera, muturrera eramaten ditu egileak, egoera absurdoenak eta bortitzenak sortuz. Antzerki-itxurako piezak, ipuin hiperlaburrak, aforismoz osatutako ipuinak… askotariko teknikez baliatu zen egilea beste behin ere narrazioei forma ematean. Bi urte geroagoko Diotenez lanean, berriz, laburrera jo zuen, eta Erein-Euskadiko Kutxa Narratiba Saria irabazi zuen 2007ko deialdian. Bi atal nagusi ditu bilduma horrek: aforismoz osatutako “Ars poetica bat zazpi ipuinetan” eta ipuin hiperlaburrak jasotzen dituen “Holaxe kontuk (1:43 eskalan)”.\nIpuingintzan bestelako erregistroak bilatzeko saioa egin zuen, bestalde, Linazasorok Gizakiaren minak (Erein, 2010) lanean. Ohiko estilo, egitura eta erreferentziak bigarren planoan utziz, ipuin errealistagoek osatzen dute liburuaren atal nagusiena. Muturreko eta bazterreko egoera eta pertsonaiak aurkezten ditu bertan Linazasorok (gerra, kontzentrazio-esparruak, alkoholismoa, prostituzioa…), bizitzaren alderik makurrena bistaratu nahian; idazketaren lirismoak egiten dio kontrapisua kontakizunen gordinari.\nIZAGIRRE, Koldo (2002): “Sarrea” in LINAZASORO, Karlos: XX. mendeko poesia kaierak. Susa. Zarautz.\nVOLGAKO BATELARIAK (2005): “Karlos Linazasorori elkarrizketa” http://eibar.org/blogak/volga/archive/2005/12/13/62\nLiteraturaren Zubitegia (“Linazasoro, Karlos”) http://zubitegia.armiarma.com/?i=222


Mobile Casino Real Diruaren, Lucks Casino + Gora 5 £ Free Deals!Mobile Casino Plex\nThe Mobile Casino Real Diruaren Review\nRandy Hall arabera, casino konplexuak egiteko Rated 10/10 Deals tartea egiteko…\nBegiratu Lucks Casino Pay Telefonoa Bill Hobariak gaur arabera, gordailu bat egin eta jaikitzen £ 205 Gordailua Match HEMEN den!\nLucks – No Gordailua Mobile Slot & Casino Cash Bonus -\ndeals, Promozioak & Hobariak For Top Ten Mobile Casino Sites – Amazing £ 5 Free\nIkusi aste honetan bonus bargains lehen – Casino Bonus, Jarrai Zer duzu Irabazi!\nLucks Casino PROMO: Aldi bakoitzean hartu duzu zure telefono edo aukeratu zure ordenagailua erabili online casino jokoak jolasteko, ziur zaude harritu izan denean aurkituko duzu mobile casino cash hobariak Zure Joko zehar. Play jokoa Bat eta irabazi mobile casino benetako cash. Mobile Casino Plex casinos online berrikuspena zehatza emanez.\nGozatu Mobile Jokoa Games bilduma berezia eta Play Telefonoa Casino Real Diruaren Hobariak\nIrabazten Up £ 800 Ongi Bonus To + Bildu Up £ 200 Gordailua Bonus To\nMobile Casino Real Diruaren Reiew azpitik bonus taula ondoren jarraitzen\nCasino enpresei emango dizu cash pizgarriak, aka free dirua, beraz, haiekin jolastu ahal izango duzu, egiaztatu beren jolasak eta irabazi big. zoriontsuarentzat dira jokalari gisa duzu erabiliz mobile casino benetako cash irabazteko, gehiago zure arrakasta erabiliz bere casino buruz hitz zabaldu ahal izango dute. Ez dio axola nola big kasinoa, Oraindik ere jarri dute euren jokalari eman. Non litzateke izango dute horiek gabe?\nThe Mobile Casino Real Diruaren Iritzia arabera Randy Hall!.\nAt Lucks Casino, whopping bat lortuko duzu 350 jokoak eta £ 5 doan denean utzi duzu, elkarrekin bonus ongietorri bat horrekin, £ 200 at amazing itzultzen ditu! duzu spinning ezarri eta zure bolada marea aldatu zure aldeko! Erabili hau handiak mobile casino bonus cash jokoak jolasteko Starburst Touch bezalako, Parke tematiko, Gladiator, Halloween Fortune, White King, Cat Queen, Blackjack, Great Blue, eta Europako erruleta saritzen masiboa eta gehiago hobariak irabazteko. Imajinatu dezakezu, hau da, ziur datozen atzera gehiago egon daitezen!\nMobile Casino Real Diruaren Telefonoa Games eta Slots gozatu!\ngehienetan, mobile casino benetako cash hobariak askoz txikiagoa baina bezain eraginkorrak dira. L buruz gauza handiaucks is that the £5 deposit bonus is real cash and-help you to mantentzeko zer irabazi – wagering eskakizunak gaia. Ziurtatu ikusteko eta gordailu ratioak ulertzen, irabazi ehunekoak, payouts Joko-berariazko baldintzak you get itsatsita bezala. Oraindik ere ikus ditzakezu handi garaipen eta itzultzen Lucks hartan jokoak onenak aukeratu eta txikiagoa cash bonus erabili flutter bat izatea zure moolah pilo batekin. Beste adibide bat: Lortzen duzu £ 200 doan Lucks Casino cash denean £ 200 gordailua!\nOrduan mobile casino benetako cash da, Slotjar.com Slot udaberrian Mobile burura on. bere mobile casino cash £ 200 bonus With (Teknikoki pakete bonus bat) lortzen duzu 100% tasa zure lehen gordailuaren 200 £ ra arteko partidua.\nBesterik bisitatzen du kasinoa lobby egunero busti dezake Promozioak eta eskaintza ezberdinak horren bidez cash-back hobariak lur dezakezu den, free bira, leialtasun puntuak eta gehiago, guztiak zure mugikorrean. Ez dago arrazoirik zergatik casino hau baino gehiago ditu da 4 milioi kide.\nPixka blokea berria, Coinfalls.com Mobile Casino Jokalari berriak erakargarri interesgarri bat du. Adibidez, euren jokoa 'Starburst!'Jaiki £ 500 to mobile casino cash hobariak + £ 5 FREE. Galerak touted bakarrik £ 20 edo, beraz, izan.\n£ 10 min Wager. beren kasinoan eta automatikoki lortu duzu 50 free Starburst bira (to ixtearen unetan zuzena). matematika sinplea da.\nZure VIP maila arabera (kide eskatzen gune diskrezioa) puntu horiek trukatu ahal izango duzu balio duten bera da eta benetako dirua. Ia cash-back ezaugarri bat non atera irabazlea bezalakoa da.\nAt Lucks VIP Mobile Casino, lortzen duzu 200% partidaren bonus non zure hasierako signup gordailua $200 parekatzerik dezakezu big garaipen irabazteko. As mobile casino hobariak cash joan, hau da nahiko irabazi.\nYou benetako cash batera jolasten ari eta zorte arren zure emaitza nagusi papera egiten du, mobile casino benetako cash big BUCKS edonon irabazteko modu bat da ari mugimenduan duzu, nahiz eta bitartean; horregatik telefono mugikorra jolas-jokoarekiko joera.\nGolden oldie A – Gogoratu mFortune?\nbere £ 5 Free sustapena eta gordailua bonus buruz gehiago ikasi ahal izango duzu eta, kontu bat ireki mFortune edo eskaintza alternatiboak – hemen\nEdo bila Mr bezalako gune berriago bat free bira. Spin Casino? Log in and Sign up here


Elkargoaren udaberria, abian | Politika | Berria\nElkargoaren udaberria, abian\n200 hautetsi bildu dira Kanbon, Ipar Euskal Herriko elkargoari buruzko azken xehetasunak argitzeko.\nMaiatzaren bukaerara arte dute herriek bozkatzeko aukera.\nOrtzegunean bozkatuko dute Baionan\nHautetsien Kontseiluak deituta, berrehun hautetsi inguru bildu ziren atzo Kanbon (Lapurdi) egindako biltzar nagusian. ISABELLE MIQUELESTORENA\n2016ko martxoak 20 - Kanbo\nKarta guziak mahai gainean daude: aldekoen zein kontrakoen argudioak, ikerketak, kanpainak, udazkenean herriek emandako lehen iritziak... Hautetsien Kontseiluak ere eman du eman zezakeen guzia. Gobernantzaz, zerga sistemaz eta eskumenez egindako ikerketak txosten batean plazaratu, eta Ipar Euskal Herriko 158 herrietako hautetsiei helarazi die ondorioen liburuxka. Azken xehetasunak eta galderak argitzeko biltzar nagusia ere egin zuten atzo, Kanbon (Lapurdi). Jendetsua izan zen, eta baita luzea ere: goizeko bederatzietatik eguerdiko ordu bata arte eztabaidan aritu ziren berrehun hautetsi inguru; aldeko zein kontrakoak, parlamentari zein zinegotziak, denak elkarrekin.\nHemendik landa, beraz, herriko etxeen bozketen zain egotea bertzerik ez da falta. Joan den asteartetik aitzina dute herriek bozkatzeko aukera, baina, oraingoz, ez du herri batek berak ere bozkatu. Baionak iragarria du eguna: ortzegunean bozkatuko dute. Bertzeentzat, luzea izan daiteke itxaronaldia. Izan ere, ia udaberri osoa dute herriek elkargoaren aldeko ala kontrako bozak zenbatzeko. Maiatzaren bukaerarako bilduko du prefetak emaitza, eta, baiezkoa bada, heldu den urteko urtarrilaren lehenetik ezarriko dute martxan Ipar Euskal Herriko hirigune elkargo bakarra.\nJoan den udazkenean egindako bozketan bezala, honetan ere biztanleriaren erdia ordezkatzen duten herrien erdiek eman beharko diote baiezkoa proposamenari. Abendu bukaeran bildu zuten lehen bozketaren emaitza, eta aldekoa izan zen, argiki: herrien %72k eman zioten baiezkoa elkargo bakarrari —biztanleriaren %66 ordezkatzen zuten herri horiek—. Ikusi beharko da baiezko joera horri eusten dioten orain.\nZirkularrak ere bai\nElkargo berriaren ezaugarri nagusiek ez dute jada zalantza handirik sortzen hautetsien artean. 232 kidek osatutako elkargo kontseilu batek gidatuko du instituzioa, 69 kideko batzorde iraunkorrari esker gauzatuko dute han erabakitakoa, eta horietatik hogei hautetsik zuzenduko dute. Herriekiko hurbiltasuna segurtatzeko, gainera, lurralde poloak eta Sivom sindikatuak ezarriko dituzte. Eskumen hauek izanen ditu elkargoak, bertzalde: lurralde antolaketa, garraioak eta mugikortasuna, ingurumena, kultura eta hizkuntz politika, ekonomia eta pertsonekiko zerbitzuak.\nHoriek guziak zehazturik daude atzo Kanbon hautetsi guziei banatu zieten txostenean. Oraindik ere zalantzak dituztenentzat, halere, Pierre Andre Durand Pirinio Atlantikoetako prefetak gaikako zirkularrak sortu ditu, eta herriko etxeetara bidali. Gaur egun kostaldeko herriek soilik ordaintzen duten garraio zergari buruzkoa da horietako bat. Elkargo bakarraren kontrakoek argudio gisa erabili dute azken asteotan, barnealdeko herriek alferrik ordaindu beharko dutela erranez. Prefetak eman zien atzo erantzuna: «Gobernuak agindu du zerga horri dagokion legea aldatuko duela, eta, dena den, bortz urtez ez dute ordaindu beharko. Gainera, gaur egun Ipar Euskal Herriko enpresen %2ri soilik dagokie garraio zerga». Maider Behotegi Bidaxuneko herri elkargoko presidenteak azaldu zuen, halaber, elkargo berriko hautetsiek erabakitzen ahalko dutela zerga horri esker barnealdeko garraio zerbitzua hobetzea.\nGai horiek eta bertze batzuk gizarteratzeko mahai inguru bat antolatu dute biharko Ipar Euskal Herriko Euskal Hedabideek, Hazparnen (Lapurdi). Zuzenean ere ikusten ahalko da Berria.eus eta Iparraldekohitza.eus webguneetan, 20:00etan.\n«Euskal Herriak baliatu behar du aukera hau, eta Baionak, are gehiago»